title: 2014 m. liepos 22 d. Tarybos sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine)

text:
23.7.2014

               LT

               Europos Sąjungos oficialusis leidinys

               L 217/42

         TARYBOS SPRENDIMAS 2014/486/BUSP
   2014 m. liepos 22 d.
   dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2014 m. balandžio 14 d. Taryba pareiškė esanti pasirengusi padėti Ukrainai civilinės saugumo sektoriaus reformos, paramos policijai ir teisinei valstybei srityse ir sudaryti politinę reagavimo į krizę Ukrainoje programą išnagrinėjant visus galimus variantus, be kita ko, pasitelkiant galimą bendros saugumo ir gynybos politikos (BSGP) misiją;

               (2)

               2014 m. gegužės 8 d. Ukrainos užsienio reikalų ministras atsiuntė laišką Sąjungos vyriausiajam įgaliotiniui užsienio reikalams ir saugumo politikai (toliau – vyriausiasis įgaliotinis), kuriame pareiškė suinteresuotumą BSGP misijos dislokavimu Ukrainoje;

               (3)

               2014 m. gegužės 12 d. Taryba pakartojo, kad yra pasirengusi padėti Ukrainai civilinės saugumo sektoriaus reformos srityje, palankiai įvertino politinę reagavimo į krizę Ukrainoje programą ir pavedė Europos išorės veiksmų tarnybai (EIVT) parengti krizės valdymo koncepciją dėl galimos civilinės BSGP misijos. Ji taip pat pabrėžė veiksmų koordinavimo su Europos saugumo ir bendradarbiavimo organizacija (ESBO) ir kitais tarptautiniais subjektais ir jų papildomumo svarbą;

               (4)

               2014 m. birželio 23 d. Taryba patvirtino krizės valdymo koncepciją, susijusią su galimais BSGP veiksmais paramos civilinės saugumo sektoriaus reformos srityje;

               (5)

               2014 m. liepos 11 d. Ukrainos užsienio reikalų ministras atsiuntė laišką vyriausiajam įgaliotiniui, kuriame pritariama BSGP misijos dislokavimui;

               (6)

               EUAM Ukraine bus vykdoma aplinkybėmis, kurios gali pablogėti ir galėtų kliudyti pasiekti Europos Sąjungos sutarties (toliau – ES sutartis) 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Misija
   Sąjunga vykdo patariamąją misiją civilinės saugumo sektoriaus reformos srityje Ukrainoje (toliau – EUAM Ukraine), skirtą padėti Ukrainai civilinės saugumo sektoriaus reformos, įskaitant policiją ir teisinę valstybę, srityje.
   2 straipsnis
   Įgaliojimai
   1.   Remiant Ukrainos įsipareigojimus dėl saugumo sektoriaus reformos, vykdymo įgaliojimų neturinti civilinė BSGP misija prižiūri atitinkamus Ukrainos organus ir konsultuoja juos rengiant atnaujintas saugumo strategijas ir vėliau įgyvendinant atitinkamą visapusišką ir darnią reformų veiklą siekiant:

               —

               sukurti konceptualią reformų planavimo ir įgyvendinimo sistemą, kurias vykdant tvarios saugumo tarnybos užtikrina teisinę valstybę tokiu būdu, kuriuo prisidedama prie jų teisėtumo stiprinimo ir didesnio visuomenės pasitikėjimo, visapusiškai gerbiant žmogaus teises ir laikantis konstitucinės reformos proceso,

               —

               reorganizuoti ir restruktūrizuoti saugumo tarnybas taip, kad būtų vėl sugrąžinta jų kontrolė ir atskaitomybė.

         Kad EUAM Ukraine tikslai būtų pasiekti, ji vykdoma vadovaujantis 2014 m. birželio 23 d. Tarybos patvirtintoje krizės valdymo koncepcijoje išdėstytais parametrais ir veiklos planavimo dokumentais.
   2.   Pirminių įgaliojimų laikotarpiu misija padedama visapusiškam civilinės saugumo sektoriaus reformos planavimo procesui, remiant greitą reformos priemonių parengimą ir įgyvendinimą.
   3 straipsnis
   Pavaldumo tvarka ir struktūra
   1.   EUAM Ukraine turi vieningą pavaldumo tvarką krizių valdymo operacijų tikslais.
   2.   EUAM Ukraine būstinė yra Kijeve.
   3.   EUAM Ukraine struktūra nustatoma remiantis jos planavimo dokumentais.
   4 straipsnis
   EUAM Ukraine planavimas ir pradėjimas
   1.   Misija pradedama Tarybos sprendimu EUAM Ukraine civilinių operacijų vado rekomenduojamą datą, kai pasiekiamas pastarosios pirminis operacinis pajėgumas.
   2.   EUAM Ukraine pagrindinės grupės užduotys – parengti misijos logistikos struktūrą, infrastruktūrą ir saugumo sistemą ir pateikti veiklos planavimo dokumentų ir antros finansinės pažymos parengimui reikiamus duomenis.
   5 straipsnis
   Civilinių operacijų vadas
   1.   Misijos civilinių operacijų planavimo ir vykdymo centro (CPCC) direktorius yra EUAM Ukraine civilinių operacijų vadas. Civilinių operacijų vadas gali naudotis CPCC planuodamas ir vykdydamas EUAM Ukraine.
   2.   Civilinių operacijų vadas, kurio politinę kontrolę ir strateginį vadovavimą kuriam vykdo Politinis ir saugumo komitetas (PSK) bendrai vadovaujant vyriausiajam įgaliotiniui, vadovauja EUAM Ukraine ir vykdo jos kontrolę.
   3.   Civilinių operacijų vadas vykdant operacijas užtikrina tinkamą ir veiksmingą Tarybos sprendimų ir PSK sprendimų įgyvendinimą, be kita ko, prireikus teikdamas nurodymus misijos vadovui, taip pat pastarąjį konsultuodamas bei teikdamas jam techninę pagalbą.
   4.   Civilinių operacijų vadas atsiskaito Tarybai per vyriausiąjį įgaliotinį.
   5.   Visi komandiruoti darbuotojai lieka visiškai pavaldūs siunčiančiosios valstybės nacionalinėms valdžios institucijoms pagal nacionalines taisykles, atitinkamai Sąjungos institucijai arba Europos išorės veiksmų tarnybai (toliau – EIVT). Tos valdžios institucijos perduoda savo personalo operacinį valdymą civilinių operacijų vadui.
   6.   Civilinių operacijų vadui tenka bendra atsakomybė užtikrinti, kad Sąjungos pareiga užtikrinti tinkamą stropumą būtų tinkamai atlikta.
   6 straipsnis
   Misijos vadovas
   1.   Misijos vadovas yra atsakingas už EUAM Ukraine, jai vadovauja ir vykdo jos kontrolę operacijos rajone. Misijos vadovas yra tiesiogiai pavaldus civilinių operacijų vadui ir laikosi pastarojo nurodymų.
   2.   Misijos vadovas atstovauja EUAM Ukraine neviršydamas savo kompetencijos. Misijos vadovas gali jam pavaldiems EUAM Ukraine personalo nariams suteikti įgaliojimus vykdyti personalo ir finansų reikalų valdymo užduotis.
   3.   Misijos vadovas prisiima administracinę ir logistinę atsakomybę už EUAM Ukraine, be kita ko, EUAM Ukraine suteikto turto, išteklių ir informacijos atžvilgiu.
   4.   Misijos vadovas yra atsakingas už personalo drausmės kontrolę. Komandiruotam personalui drausmines priemones taiko nacionalinė valdžios institucija pagal nacionalines taisykles, atitinkama Sąjungos institucija arba EIVT.
   7 straipsnis
   Politinė kontrolė ir strateginis vadovavimas
   1.   PSK Tarybos ir vyriausiojo įgaliotinio atsakomybe vykdo EUAM Ukraine politinę kontrolę ir strateginį vadovavimą jai. Taryba įgalioja PSK priimti atitinkamus sprendimus pagal ES sutarties 38 straipsnio trečią pastraipą. Tas įgaliojimas apima įgaliojimus vyriausiojo įgaliotinio siūlymu skirti misijos vadovą, taip pat keisti operacijos koncepciją (CONOPS) ir operacijos planą (OPLAN). Tarybai paliekami įgaliojimai spręsti dėl EUAM Ukraine tikslų ir jos nutraukimo.
   2.   PSK reguliariai atsiskaito Tarybai.
   3.   PSK reguliariai, taip pat iškilus poreikiui, teikiamos civilinių operacijų vado ir misijos vadovo ataskaitos jų atsakomybei tenkančiais klausimais.
   8 straipsnis
   Darbuotojai
   1.   EUAM Ukraine personalą sudaro visų pirma valstybių narių, Sąjungos institucijų arba EIVT komandiruoti darbuotojai. Kiekviena valstybė narė, kiekviena Sąjungos institucija ir EIVT padengia išlaidas, susijusias su visais jų komandiruotais darbuotojais, įskaitant kelionės į veiklos vykdymo vietą bei grįžimo iš jos išlaidas, atlyginimus, sveikatos draudimą ir išmokas, išskyrus skiriamus dienpinigius.
   2.   Kiekviena valstybė narė, kiekviena Sąjungos institucija ir EIVT yra atsakingos už su komandiravimu susijusias pretenzijas, pateiktas jos komandiruoto personalo nario arba su juo susijusias, ir už bylos iškėlimą tam asmeniui.
   3.   EUAM Ukraine taip pat gali pagal sutartį įdarbinti tarptautinius ir vietos darbuotojus, jeigu reikiamų funkcijų negali vykdyti valstybių narių komandiruoti darbuotojai. Išimtiniais ir tinkamai pagrįstais atvejais, jeigu nėra tinkamų kandidatų iš valstybių narių, prireikus gali būti įdarbinami dalyvaujančių trečiųjų valstybių piliečiai su jais sudarant sutartį.
   4.   Tarptautinių ir vietos darbuotojų įdarbinimo sąlygos ir teisės bei pareigos nustatomos sutartyse, kurias EUAM Ukraine sudaro su atitinkamais personalo nariais.
   9 straipsnis
   EUAM Ukraine ir jos personalo statusas
   EUAM Ukraine ir jos personalo statusui, atitinkamais atvejais įskaitant privilegijas, imunitetus ir kitas papildomas garantijas, būtinas EUAM Ukraine įvykdymui ir sklandžiam funkcionavimui, taikomas susitarimas, sudarytas pagal ES sutarties 37 straipsnį ir laikantis Sutarties dėl Europos Sąjungos veikimo 218 straipsnyje nustatytos procedūros.
   10 straipsnis
   Trečiųjų valstybių dalyvavimas
   1.   Nedarant poveikio Sąjungos sprendimų priėmimo savarankiškumui ir jos bendrai institucinei struktūrai, trečiosios valstybės gali būti kviečiamos prisidėti prie EUAM Ukraine su sąlyga, kad jos padengia su savo komandiruotais darbuotojais susijusias išlaidas, įskaitant atlyginimus, draudimą nuo visų rizikos rūšių, dienpinigius ir kelionės į Ukrainą bei grįžimo iš jos išlaidas, taip pat prireikus prisideda prie EUAM Ukraine einamųjų išlaidų padengimo.
   2.   Prie EUAM Ukraine prisidedančios trečiosios valstybės turi tas pačias teises ir pareigas administruojant kasdienę EUAM Ukraine veiklą, kaip ir valstybės narės.
   3.   Taryba įgalioja PSK priimti atitinkamus sprendimus dėl siūlomų įnašų priėmimo ir įsteigti Prisidedančiųjų valstybių komitetą.
   4.   Išsami trečiųjų valstybių dalyvavimo tvarka nustatoma susitarimais, kurie sudaromi pagal ES sutarties 37 straipsnį. Jei Sąjunga ir trečioji valstybė sudaro arba yra sudariusios susitarimą, kuriuo nustatomos tos trečiosios valstybės dalyvavimo Sąjungos krizių valdymo operacijose sąlygos, to susitarimo nuostatos taikomos vykdant EUAM Ukraine.
   11 straipsnis
   Saugumas
   1.   Civilinių operacijų vadas vadovauja misijos vadovo vykdomam saugumo priemonių planavimui ir užtikrina, kad EUAM Ukraine jas tinkamai bei veiksmingai įgyvendintų pagal 5 straipsnį.
   2.   Misijos vadovas yra atsakingas už EUAM Ukraine saugumą ir už tai, kad būtų laikomasi EUAM Ukraine taikytinų būtiniausių saugumo reikalavimų pagal Sąjungos politiką dėl personalo, dislokuoto už Sąjungos ribų vykdyti veiksmų pagal ES sutarties V antraštinę dalį, saugumo.
   3.   Misijos vadovui padeda misijos saugumo pareigūnas, kuris yra atskaitingas misijos vadovui ir taip pat palaiko glaudžius darbinius santykius su EIVT.
   4.   Saugumo srityje EUAM Ukraine personalo nariams, prieš pradedant eiti pareigas, organizuojami privalomi kursai, pritaikyti rizikos laipsniui, įvertinus veiklos vykdymo zoną. Jie taip pat reguliariai dalyvauja kvalifikacijos kėlimo mokymuose misijos vietoje, kuriuos organizuoja misijos saugumo pareigūnas.
   5.   Misijos vadovas užtikrina ES įslaptintos informacijos apsaugą pagal Tarybos sprendimą 2013/488/ES (1).
   12 straipsnis
   Nuolatinės stebėsenos centras
   Siekiant vykdyti EUAM Ukraine, veiklą pradeda Nuolatinės stebėsenos centras.
   13 straipsnis
   Teisinės nuostatos
   EUAM Ukraine turi teisę pirkti paslaugas ir prekes, sudaryti sutartis ir administracinius susitarimus, įdarbinti darbuotojus, turėti banko sąskaitas, įsigyti ir perleisti turtą, vykdyti savo įsipareigojimus ir būti teismo proceso šalimi, kai to reikia šiam sprendimui įgyvendinti.
   14 straipsnis
   Finansinės nuostatos
   1.   Orientacinė finansavimo suma, skirta su EUAM Ukraine susijusioms išlaidoms iki 2014 m. lapkričio 30 d. padengti, yra 2 680 000 EUR. Sprendimą dėl vėlesnių laikotarpių orientacinės finansavimo sumos priima Taryba.
   2.   Visos išlaidos tvarkomos pagal Sąjungos bendrajam biudžetui taikomas procedūras ir taisykles. EUAM Ukraine viešojo pirkimo sutarčių skyrimo procedūrose fiziniai ir juridiniai asmenys dalyvauja be apribojimų. Be to, EUAM Ukraine perkamoms prekėms netaikoma jokia kilmės taisyklė. Komisijai pritarus, misija gali sudaryti techninius susitarimus su valstybėmis narėmis, priimančiąja valstybe, dalyvaujančiomis trečiosiomis valstybėmis ir kitais tarptautiniais subjektais dėl įrangos, paslaugų ir patalpų teikimo EUAM Ukraine.
   3.   EUAM Ukraine yra atsakinga už misijos biudžeto įvykdymą. Šiuo tikslu EUAM Ukraine pasirašo susitarimą su Komisija.
   4.   Nedarant poveikio nuostatoms dėl EUAM Ukraine ir jos darbuotojų statuso, EUAM Ukraine atsako už reikalavimus ir įsipareigojimus, atsirandančius vykdant įgaliojimus, išskyrus reikalavimus, susijusius su misijos vadovo sunkiu nusižengimu, už kurį atsako misijos vadovas.
   5.   Finansinių nuostatų įgyvendinimas nedaro poveikio 4, 5 ir 6 straipsniuose numatytai EUAM Ukraine pavaldumo tvarkai ir veiklos reikalavimams, įskaitant įrangos suderinamumą ir misijos grupių sąveiką.
   6.   Išlaidos yra tinkamos finansuoti nuo 3 dalyje nurodyto susitarimo pasirašymo dienos.
   15 straipsnis
   Projektų grupė
   1.   EUAM Ukraine turi projektų grupę projektams nustatyti ir įgyvendinti. EUAM Ukraine prireikus sudaro palankesnes sąlygas valstybių narių ir trečiųjų valstybių pagal jų įgaliojimus įgyvendinamų projektų su EUAM Ukraine įgaliojimais susijusiose srityse, kuriais remiami jos tikslai, įgyvendinimui ir teikia su jais susijusias konsultacijas.
   2.   Laikantis 3 dalies EUAM Ukraine yra įgaliota naudoti valstybių narių ir trečiųjų valstybių finansinius įnašus nustatytiems projektams, kurie nuosekliai papildo kitus EUAM Ukraine veiksmus, įgyvendinti dviem toliau nurodytais atvejais:

               —

               projektas yra numatytas šio sprendimo finansinėje pažymoje; arba

               —

               projektas yra įtrauktas įgaliojimų vykdymo laikotarpiu, misijos vadovo prašymu iš dalies pakeitus minėtą finansinę pažymą.

         EUAM Ukraine su tomis valstybėmis sudaro susitarimą, kuriame visų pirma nustatomos konkrečios procedūros, taikomos nagrinėjant trečiųjų šalių skundus dėl žalos, padarytos dėl EUAM Ukraine veiksmų arba neveikimo naudojant lėšas, kurias skyrė tos valstybės. Prisidedančios valstybės jokiomis aplinkybėmis negali Sąjungos ar vyriausiojo įgaliotinio laikyti atsakingais už EUAM Ukraine veiksmus ar neveikimą naudojant iš tų valstybių gautas lėšas.
   3.   Projektų grupei skirtų trečiųjų valstybių finansinių įnašų priėmimą patvirtina PSK.
   16 straipsnis
   Sąjungos reagavimo veiksmų suderinamumas ir koordinavimas
   1.   Vyriausiasis įgaliotinis užtikrina šio sprendimo įgyvendinimo atitiktį Sąjungos išorės veiksmų visumai.
   2.   Nedarant poveikio pavaldumo tvarkai, misijos vadovas savo veiksmus glaudžiai derina su Sąjungos delegacija Ukrainoje, kad būtų užtikrintas Sąjungos veiksmų Ukrainoje nuoseklumas. Nedarant poveikio pavaldumo tvarkai, delegacijos vadovas Kijeve teikia vietos lygmens politines gaires misijos EUAM Ukraine misijos vadovui. EUAM Ukraine misijos vadovas ir delegacijos Kijeve vadovas prireikus pradeda konsultacijas.
   3.   Nustatomas EUAM Ukraine ir Europos Sąjungos pasienio pagalbos misijos Moldovos Respublikoje ir Ukrainoje (EUBAM Moldova/Ukraine) bendradarbiavimas.
   4.   Be to, siekiant užtikrinti veiksmų efektyvumą, reikėtų siekti sisteminio bendradarbiavimo, koordinacijos ir papildomumo kitų atitinkamų tarptautinių partnerių, visų pirma ESBO, veiksmų atžvilgiu.
   17 straipsnis
   Informacijos teikimas
   1.   Vyriausiasis įgaliotinis įgaliojamas prireikus ir atsižvelgiant į EUAM Ukraine poreikius, trečiosioms valstybėms, dalyvaujančioms įgyvendinant šį sprendimą, teikti EUAM Ukraine tikslais parengtą ES įslaptintą informaciją, pažymėtą ne aukštesnio kaip „RESTREINT UE/ES RESTRICTED“ lygio slaptumo žyma, laikantis Sprendimo 2013/488/ES.
   2.   Atsiradus konkretiems ir neatidėliotiniems operatyviniams poreikiams, vyriausiasis įgaliotinis taip pat įgaliojamas bet kokią EUAM Ukraine tikslais parengtą ES įslaptintą informaciją, pažymėtą ne aukštesnio kaip „RESTREINT UE/ES RESTRICTED“ lygio slaptumo žyma, teikti priimančiajai valstybei, laikantis Sprendimo 2013/488/ES. Šiuo tikslu sudaromi vyriausiojo įgaliotinio ir priimančiosios valstybės kompetentingų valdžios institucijų susitarimai.
   3.   Vyriausiasis įgaliotinis įgaliojamas trečiosioms valstybėms, dalyvaujančioms įgyvendinant šį sprendimą, teikti bet kokius su EUAM Ukraine klausimų svarstymu Taryboje susijusius ES neįslaptintus dokumentus, kuriems pagal Tarybos darbo tvarkos taisyklių (2) 6 straipsnio 1 dalį taikomas profesinės paslapties reikalavimas.
   4.   Vyriausiasis įgaliotinis gali šiuos įgaliojimus ir kompetenciją sudaryti 2 dalyje nurodytus susitarimus deleguoti EIVT pareigūnams, civilinių operacijų vadui ir (arba) misijos vadovui laikantis Sprendimo 2013/488/ES VI priedo VII skirsnio.
   18 straipsnis
   Strateginė peržiūra
   Pradiniai EUAM Ukraine įgaliojimai suteikiami dvejiems metams. Praėjus vieniems metams nuo misijos pradžios vykdoma strateginė peržiūra.
   19 straipsnis
   Įsigaliojimas ir galiojimo trukmė
   Šis sprendimas įsigalioja jo priėmimo dieną.
   Jis taikomas 24 mėnesių laikotarpį nuo EUAM Ukraine vykdymo pradžios dienos.

      Priimta Briuselyje 2014 m. liepos 22 d.

            Tarybos vardu

            Pirmininkė

         C. ASHTON

      (1)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).

      (2)  2009 m. gruodžio 1 d. Tarybos sprendimas 2009/937/ES, patvirtinantis Tarybos darbo tvarkos taisykles (OL L 325, 2009 12 11, p. 35).


title: 2006/834/EB: 2006 m. balandžio 27 d. Europos Parlamento sprendimas dėl Europos Sąjungos institucijų vertimo centro 2004 finansinių metų biudžeto įvykdymo patvirtinimo

text:
6.12.2006

               LT

               Europos Sąjungos oficialusis leidinys

               L 340/102

      EUROPOS PARLAMENTO SPRENDIMAS

   2006 m. balandžio 27 d.
   dėl Europos Sąjungos institucijų vertimo centro 2004 finansinių metų biudžeto įvykdymo patvirtinimo
   (2006/834/EB)
   EUROPOS PARLAMENTAS,

               —

               atsižvelgdamas į Europos Sąjungos institucijų vertimo centro 2004 finansinių metų galutines finansines ataskaitas (1),

               —

               atsižvelgdamas į Audito Rūmų pranešimą apie Europos Sąjungos institucijų vertimo centro 2004 finansinių metų metines finansines ataskaitas su centro atsakymais (2),

               —

               atsižvelgdamas į 2006 m. kovo 14 d. Tarybos rekomendaciją (5972/2006 – C6-0093/2006),

               —

               atsižvelgdamas į EB sutartį, ypač į jos 276 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3) ir ypač į jo 185 straipsnį,

               —

               atsižvelgdamas į 1994 m. lapkričio 28 d. Tarybos reglamentą (EB) Nr. 2965/94, įsteigiantį Europos Sąjungos institucijų vertimo centrą (4), ypač į jo 14 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą (A6-0100/2006),

               1.

               Europos Sąjungos institucijų vertimo centro direktoriui patvirtina, kad centro 2004 finansinių metų biudžetas įvykdytas;

               2.

               pateikia savo pastabas pridedamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatsiejama jo dalis, Europos Sąjungos institucijų vertimo centro direktoriui, Tarybai, Komisijai ir Audito Rūmams bei paskelbti juos Europos Sąjungos oficialiajame leidinyje (L serijoje).

         Josep BORRELL FONTELLES

            Pirmininkas

         Julian PRIESTLEY

            Generalinis sekretorius

      (1)  OL C 269, 2005 10 28, p. 25.

      (2)  OL C 332, 2005 12 28, p. 53.

      (3)  OL L 248, 2002 9 16, p. 1.

      (4)  OL L 314, 1994 12 7, p. 1. Reglamentas su paskutiniais pakeitimais, padarytais Reglamentu (EB) Nr. 1645/2003 (OL L 245, 2003 9 29, p. 13).

      (5)  OL L 357, 2002 12 31, p. 72. Reglamentas su pakeitimais, padarytais Reglamentu (EB, Euratomas) Nr. 1261/2005 (OL L 201, 2005 8 2, p. 3).


title: 2008/475/EB: 2008 m. birželio 23 d. Tarybos sprendimas, įgyvendinantis Reglamento (EB) Nr. 423/2007 dėl ribojančių priemonių Iranui 7 straipsnio 2 dalį

text:
24.6.2008

               LT

               Europos Sąjungos oficialusis leidinys

               L 163/29

      TARYBOS SPRENDIMAS

   2008 m. birželio 23 d.
   įgyvendinantis Reglamento (EB) Nr. 423/2007 dėl ribojančių priemonių Iranui 7 straipsnio 2 dalį
   (2008/475/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 2007 m. balandžio 19 d. Tarybos reglamentą (EB) Nr. 423/2007 (1), ypač į jo 15 straipsnio 2 dalį,
   kadangi:

               (1)

               2007 m. balandžio 19 d. Taryba priėmė Reglamentą (EB) Nr. 423/2007 dėl ribojančių priemonių Iranui. To reglamento 15 straipsnio 2 dalyje numatyta, kad Taryba sudaro, peržiūri ir iš dalies keičia jo 7 straipsnio 2 dalyje nurodytų asmenų, subjektų ir organizacijų sąrašą.

               (2)

               Taryba nustatė, kad daugiau tam tikrų asmenų, subjektų ir organizacijų atitinka Reglamento (EB) Nr. 423/2007 7 straipsnio 2 dalyje nustatytas sąlygas ir todėl jie turėtų būti įtraukti į to reglamento V priedo sąrašą dėl pateikiamų individualių ir specifinių priežasčių,

         NUSPRENDĖ:
   1 straipsnis
   Reglamento (EEB) Nr. 423/2007 V priedas pakeičiamas šio reglamento priede pateiktu tekstu.
   2 straipsnis
   Šis sprendimas įsigalioja jo paskelbimo dieną.

      Priimta Liuksemburge, 2008 m. birželio 23 d.

            Tarybos vardu

            Pirmininkas

         I. JARC

      (1)  OL L 103, 2007 4 20, p. 1. Reglamentas su paskutiniais pakeitimais, padarytais Reglamentu (EB) Nr. 219/2008 (OL L 68, 2008 3 12, p. 5).

      PRIEDAS

            „V PRIEDAS
            A.   Fiziniai asmenys

                        Vardas ir pavardė

                        Identifikuojamoji informacija

                        Priežastys

                        Įtraukimo į sąrašą data

                        1.

                        Reza AGHAZADEH

                        Gimimo data: 1949 3 15, paso numeris: S4409483, galioja 2000 4 26– 2010 4 27, išduotas: Teherane, diplomatinio paso numeris: D9001950, išduotas 2008 1 22, galioja iki 2013 1 21; gimimo vieta: Khoy

                        Irano atominės energijos organizacijos (AEOI) vadovas. AEOI vykdo Irano branduolinės programos priežiūrą bei yra įtraukta į JTST Rezoliucijos 1737 (2006) sąrašą.

                        2007 4 24

                        2.

                        Brigados generolas Javad DARVISH-VAND, Islamo revoliucijos gvardija

                        Gynybos ir karinių pajėgų logistikos ministerija (MODAFL), pavaduotojas inspektavimo klausimams. Atsakingas už visą MODAFL infrastruktūrą ir įrenginius.

                        2008 6 24

                        3.

                        Brigados generolas Seyyed Mahdi FARAHI, Islamo revoliucijos gvardija

                        Gynybos pramonės organizacijos (Defence Industries Organization – DIO), kuri yra įtraukta į JTST Rezoliucijos 1737 (2006) sąrašą, vykdomasis direktorius.

                        2008 6 24

                        4.

                        Dr. Hoseyn (Hossein) FAQIHIAN

                        Branduolinio kuro gamybos ir pirkimo bendrovės (NFPC) adresas: AEOI-NFPD, pašto dėžutė: 11365-8486 Teheranas/Iranas

                        AEOI priklausančios Branduolinio kuro gamybos ir pirkimo bendrovės (NFPC) atstovas ir generalinis direktorius. AEOI vykdo Irano branduolinės programos priežiūrą bei yra įtraukta į JTST Rezoliucijos 1737 (2006) sąrašą. NFPC vykdo su sodrinimu susijusią veiklą, kurią TATENA Tarybos ir Saugumo Tarybos reikalavimu Iranas turi nutraukti.

                        2007 4 24

                        5.

                        Inžinierius Mojtaba HAERI

                        Gynybos ir karinių pajėgų logistikos ministerija (MODAFL), pavaduotojas pramonės reikalams. Vykdo Aviacijos ir kosmoso pramonės organizacijos (AIO) ir DIO priežiūrą.

                        2008 6 24

                        6.

                        Brigados generolas Ali HOSEYNITASH, Islamo revoliucijos gvardija

                        Aukščiausios nacionalinio saugumo tarybos bendrųjų reikalų departamento vadovas. Taip pat prisideda prie branduolinės srities politikos kūrimo.

                        2008 6 24

                        7.

                        Mohammad Ali JAFARI, Islamo revoliucijos gvardija

                        Užima vadovaujančias pareigas Islamo revoliucijos gvardijoje.

                        2008 6 24

                        8.

                        Mahmood JANNATIAN

                        Irano atominės energijos organizacijos vadovo pavaduotojas.

                        2008 6 24

                        9.

                        Said Esmail KHALILIPOUR

                        Gimimo data: 1945 11 24, gimimo vieta: Langroud

                        AEOI vadovo pavaduotojas. AEOI vykdo Irano branduolinės programos priežiūrą bei yra įtraukta į JTST Rezoliucijos 1737 (2006) sąrašą.

                        2007 4 24

                        10.

                        Ali Reza KHANCHI

                        Teherano branduolinių tyrimų centro adresas: AEOI-NRC pašto dėžutė: 11365-8486 Teheranas/Iranas; faksas: (+9821) 8021412

                        AEOI priklausančio Teherano branduolinių tyrimų centro (TNRC) vadovas. TATENA toliau siekia gauti Irano paaiškinimus dėl plutonio atskyrimo eksperimentų, vykdomų TNRC, taip pat dėl stipriai įsodrinto urano dalelių, rastų aplinkos mėginiuose, paimtuose Karaj atliekų saugykloje, kurioje saugomi konteineriai, skirti tuose eksperimentuose naudojamiems nusodrinto urano taikiniams saugoti. AEOI vykdo Irano branduolinės programos priežiūrą bei yra įtraukta į JTST Rezoliucijos 1737 (2006) sąrašą.

                        2007 4 24

                        11.

                        Ebrahim MAHMUDZADEH

                           Iran Electronic Industries vykdomasis direktorius

                        2008 6 24

                        12.

                        Brigados generolas Beik MOHAMMADLU

                        MODAFL pavaduotojas tiekimo ir logistikos klausimams

                        2008 6 24

                        13.

                        Anis NACCACHE

                           Barzagani Tejarat Tavanmad Saccal bendrovių administratorius; jo bendrovė bandė įsigyti padidintos rizikos prekes subjektų, įtrauktų į JTST Rezoliucijos 1737 sąrašą, naudai.

                        2008 6 24

                        14.

                        Brigados generolas Mohammad NADERI

                        Aviacijos ir kosmoso pramonės organizacijos (Aerospace Industries Organisation (AIO)) vadovas, AIO yra dalyvavusi padidintos rizikos Irano programose.

                        2008 6 24

                        15.

                        Brigados generolas Mostafa Mohammad NAJJAR, Islamo revoliucijos gvardija

                        MODAFL ministras, atsakingas už visas karines programas, įskaitant balistinių raketų programas.

                        2008 6 24

                        16.

                        Dr. Javad RAHIQI

                        Gimimo data: 1954 4 21, gimimo vieta: Mashad

                        AEOI priklausančio Esfahano branduolinių technologijų centro (Esfahan Nuclear Technology Centre) vadovas. Centras vykdo Esfahane esančio urano konversijos įrenginio priežiūrą. TATENA Tarybos ir Saugumo Tarybos reikalavimu Iranas turi nutraukti visą su sodrinimu susijusią veiklą. Toks reikalavimas apima ir visus su urano konversija susijusius darbus. AEOI vykdo Irano branduolinės programos priežiūrą bei yra įtraukta į JTST Rezoliucijos 1737 (2006) sąrašą.

                        2007 4 24

                        17.

                        Kontradmirolas Mohammad SHAFI’I RUDSARI

                        MODAFL pavaduotojas koordinavimo klausimams.

                        2008 6 24

                        18.

                        Brigados generolas Ali SHAMSHIRI, Islamo revoliucijos gvardija

                        MODAFL pavaduotojas kontržvalgybos klausimams, atsakingas už MODAFL personalo saugumą ir įrenginių apsaugą.

                        2008 6 24

                        19.

                        Abdollah SOLAT SANA

                        Esfahane esančio Urano konversijos įrenginio (Uranium Conversion Facility – UCF) vykdomasis direktorius. Įrenginys gamina žaliavą (UF6) Natanz komplekso sodrinimo įrenginiams. 2006 m. rugpjūčio 27 d. A. Solat Sana gavo specialų Prezidento M. Ahmadinejad apdovanojimą už savo vaidmenį.

                        2007 4 24

                        20.

                        Brigados generolas Ahmad VAHIDI, Islamo revoliucijos gvardija

                        MODAFL vadovo pavaduotojas

                        2008 6 24

            B.   Juridiniai asmenys, subjektai ir institucijos

                        Pavadinimas

                        Identifikuojamoji informacija

                        Priežastys

                        Įtraukimo į sąrašą data

                        1.

                        Aviacijos ir kosmoso pramonės organizacija (Aerospace Industries Organisation – AIO)

                        AIO, 28 Shian 5, Lavizan, Teheranas

                        AIO vykdo raketų gamybos Irane priežiūrą, įskaitant Shahid Hemmat Industrial Group, Shahid Bagheri Industrial Group ir Fajr Industrial Group, kurios įtrauktos į JTST Rezoliucijos 1737 (2006) sąrašą. Į JTST Rezoliucijos 1737 (2006) sąrašą taip pat įtrauktas AIO vadovas ir kiti du aukšto rango pareigūnai.

                        2007 4 24

                        2.

                        Armament industries

                        Pasdaran av., pašto dėžutė 19585/777, Teheranas

                        Gynybos pramonės organizacijos (DIO) dukterinė bendrovė.

                        2007 4 24

                        3.

                        Armed Forces Geographical Organisation

                        Laikoma, kad teikia geografinę ir erdvinę informaciją balistinių raketų programai.

                        2008 6 24

                        4.

                        Melli bankas (Bank Melli), Irano Melli bankas (Melli Bank Iran) ir visi jo filialai ir dukterinės įmonės.

                        Ferdowsi av., pašto dėžutė 11365-171, Teheranas

                        Teikė ar bandė teikti finansinę paramą bendrovėms, kurios užsiima prekių, skirtų Irano branduolinei ar raketų programoms, pirkimu (AIO, SHIG, SBIG, AEOI, Novin Energy Company, Mesbah Energy Company, Kalaye Electric Company ir DIO). Melli bankas sudaro palankias sąlygas Irano padidintos rizikos veiklai. Jis sudarė palankias sąlygas daugeliui pirkimų, susijusių su padidintos rizikos medžiagų tiekimu Irano branduolinei ir raketų programoms. Jis suteikė įvairių finansinių paslaugų, įskaitant akredityvų ir sąskaitų atidarymą ir tvarkymą, subjektams, susijusiems su Irano branduoline ir raketų pramone. Daugelis pirmiau nurodytų bendrovių yra įtrauktos į JTST Rezoliucijų 1737 ir 1747 sąrašą.

                        2008 6 24

                                    a)

                                    Melli Bank plc

                           London Wall, 11-as aukštas, Londonas, EC2Y 5EA, Jungtinė Karalystė

                                    b)

                                    Bank Melli Iran Zao

                           Ulitsa Mashkova Nr. 9/1, Maskva, 130064, Rusija

                        5.

                        Gynybos technologijų ir mokslinių tyrimų centras (Defence Technology and Science Research Centre – DTSRC) – taip pat vadinamas Mokomuoju mokslinių tyrimų institutu (Educational Research Institute) arba Moassese Amozeh Va Tahgiaghati (ERI/MAVT Co.)

                        Pasdaran av., pašto dėžutė 19585/777, Teheranas

                        Atsakingas už mokslinius tyrimus ir technologinę plėtrą. DIO dukterinė bendrovė. DTSRC vykdo didelę dalį DIO pirkimų.

                        2007 4 24

                        6.

                        Iran Electronic Industries

                        Pašto dėžutė 18575-365, Teheranas, Iranas

                        Nuosavybės teise MODAFL priklausanti dukterinė bendrovė (atitinkamai, AIO, AvIO ir DIO gimininga bendrovė). Jos funkcijos – gaminti Irano ginklų sistemų elektroninius komponentus.

                        2008 6 24

                        7.

                        Islamo revoliucijos gvardijos oro pajėgos (IRGC Air Force)

                        Valdo Irano trumpojo ir vidutinio nuotolio balistinių raketų arsenalą. Islamo revoliucijos gvardijos oro pajėgų vadovas buvo įtrauktas į JTST Rezoliucijos 1737 sąrašą.

                        2008 6 24

                        8.

                        Khatem-ol Anbiya statybos organizacija (Khatem-ol Anbiya Construction Organisation)

                        Nr. 221, Šiaurės Falamak-Zarafshan sankryža, 4 fazė, Shahkrak-E-Ghods, Teheranas 14678, Iranas

                        Islamo revoliucijos gvardijai priklausanti įmonių grupė. Islamo revoliucijos gvardijos inžinerinius išteklius naudoja statyboms ir yra pagrindinis rangovas vykdant didelius projektus, įskaitant tunelių kasimą; laikoma, kad remia Irano balistinių raketų ir branduolinę programas.

                        2008 6 24

                        9.

                        Malek Ashtar universitetas (Malek Ashtar University)

                        Susijęs su Gynybos ministerija, 2003 m. parengęs mokymo kursus apie raketas, glaudžiai bendradarbiauja su AIO.

                        2008 6 24

                        10.

                        Marine industries

                        Pasdaran av., pašto dėžutė 19585/777, Teheranas

                        DIO dukterinė bendrovė.

                        2007 4 24

                        11.

                        Mechanic Industries Group

                        Dalyvavo detalių, skirtų raketų programai, gamyboje.

                        2008 6 24

                        12.

                        Gynybos ir ginkluotųjų pajėgų logistikos ministerija (MODAFL)

                        Dabestan gatvės vakarinė dalis, Abbas Abad rajonas, Teheranas

                        Atsakinga už Irano gynybos srities mokslinius tyrimus, vystymo ir gamybos programas, įskaitant paramą raketų ir branduolinei programoms

                        2008 6 24

                        13.

                        Gynybos logistikos eksporto ministerija (Ministry of Defence Logistics Export (MODLEX))

                        Pašto dėžutė 16315-189, Teheranas, Iranas

                        Eksportu užsiimantis MODAFL filialas ir agentūra, vykdanti užbaigtų ginklų eksportą tarpvalstybinių sandorių pagrindu. Neturėtų užsiimti prekyba pagal JTST Rezoliuciją 1747 (2007) MODLEX.

                        2008 6 24

                        14.

                           3M Mizan Machinery Manufacturing

                        Fiktyvi AIO bendrovė, dalyvaujanti vykdant pirkimus raketų srityje.

                        2008 6 24

                        15.

                        Branduolinio kuro gamybos ir pirkimo bendrovė (Nuclear Fuel Production and Procurement Company (NFPC))

                        AEOI-NFPD, pašto dėžutė: 11365-8486 Teheranas/Iranas

                        AEOI Branduolinio kuro gamybos padalinys (Nuclear Fuel Production Division – NFPD) vykdo mokslinių tyrimų ir technologijų plėtros veiklą branduolinio kuro ciklo srityje, įskaitant: urano telkinių žvalgymą, kasybą, smulkinimą, konversiją ir branduolinių atliekų tvarkymą. NFPC pakeitė NFPD, AEOI dukterinę įmonę, kuri vykdo branduolinio kuro ciklo mokslinius tyrimus ir technologinę plėtrą, įskaitant konversiją ir sodrinimą.

                        2007 4 24

                        16.

                           Parchin Chemical Industries

                        Kūrė varomuosius įrenginius, skirtus Irano raketų programai.

                        2008 6 24

                        17.

                           Special Industries Group

                        Pasdaran av., pašto dėžutė 19585/777, Teheranas

                        DIO dukterinė bendrovė.

                        2007 4 24

                        18.

                           State Purchasing Organisation (SPO)

                        Laikoma, kad SPO padeda importuoti pilnai sukomplektuotus ginklus. Laikoma, kad ji yra MODAFL dukterinė bendrovė.

                        2008 6 24“


title: 2006/964/EB: 2006 m. gruodžio 18 d. , Tarybos sprendimas, dėl Europos bendrijos ir Kanados vyriausybės susitarimo, nustatančio bendradarbiavimo aukštojo mokslo, mokymo ir jaunimo klausimais pagrindą, sudarymo

text:
30.12.2006

               LT

               Europos Sąjungos oficialusis leidinys

               L 397/14

      TARYBOS SPRENDIMAS

   2006 m. gruodžio 18 d.
   dėl Europos bendrijos ir Kanados vyriausybės susitarimo, nustatančio bendradarbiavimo aukštojo mokslo, mokymo ir jaunimo klausimais pagrindą, sudarymo
   (2006/964/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 149 ir 150 straipsnius kartu su 300 straipsnio 2 dalies pirmos pastraipos pirmu sakiniu ir 300 straipsnio 3 dalies pirma pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę,
   kadangi:

               (1)

               2005 m. spalio 24 d. sprendimu Taryba įgaliojo Komisiją derėtis su Kanados vyriausybe dėl susitarimo, kuriuo atnaujinama bendradarbiavimo programa aukštojo mokslo, mokymo ir jaunimo klausimais.

               (2)

               Komisija, vadovaudamasi minėto sprendimo priede pateiktais nurodymais, Bendrijos vardu vedė derybas dėl susitarimo su Kanados vyriausybe.

               (3)

               Bendrija ir Kanada iš šio bendradarbiavimo tikisi abipusės naudos, kuri papildytų valstybių narių ir Kanados dvišalių programų teikiamą naudą ir kurtų pridėtinę vertę Europai.

               (4)

               Susitarimas Bendrijos vardu buvo pasirašytas 2006 m. gruodžio 5 d., su sąlyga, kad jis vėliau bus sudarytas.

               (5)

               Susitarimas turėtų būti patvirtintas,

         NUSPRENDĖ:
   1 straipsnis
   1.   Europos bendrijos ir Kanados vyriausybės susitarimas, nustatantis bendradarbiavimo aukštojo mokslo, mokymo ir jaunimo klausimais pagrindą, yra patvirtinamas Bendrijos vardu.
   2.   Susitarimo tekstas pridedamas prie šio sprendimo.
   2 straipsnis
   Susitarimo 6 straipsnyje numatytame Jungtiniame komitete Europos bendrijos delegaciją sudaro Komisijos atstovas, kuriam padeda kiekvienos valstybės narės atstovas.
   3 straipsnis
   Tarybos pirmininkas įgaliojamas paskirti asmenį, įgaliotą pateikti Susitarimo 12 straipsnio 1 dalyje numatytą pranešimą.

      Priimta Briuselyje, 2006 m. gruodžio 18 d.

            Tarybos vardu

            Pirmininkas

         J.-E. ENESTAM

      Europos Bendrijos ir Kanados Vyriausybės

         SUSITARIMAS

      nustatantis bendradarbiavimo aukštojo mokslo, mokymo ir jaunimo srityse pagrindus
      EUROPOS BENDRIJA
      ir
      KANADOS VYRIAUSYBĖ,
      toliau – Šalys,
      PAŽYMĖDAMOS, kad Europos bendrijos bei jos valstybių narių ir Kanados Vyriausybės 1990 m. lapkričio mėn. 22 d. priimtoje Europos bendrijos ir Kanados santykių deklaracijoje konkrečiai nurodoma, kad reikia stiprinti abipusį bendradarbiavimą įvairiose tiesiogiai su dabartine ir būsima piliečių gerove susijusiose srityse, pavyzdžiui, rengiant mainus ir bendrus projektus švietimo ir kultūros srityse, organizuojant akademinius ir jaunimo mainus;
      PAŽYMĖDAMOS, kad 1996 m. gruodžio mėn. 17 d. priimtoje Kanados ir ES jungtinėje politinėje deklaracijoje ir Veiksmų plane teigiama, kad siekdamos atnaujinti bendra kultūra ir vertybėmis pagrįstus ryšius, Šalys skatins piliečių (ypač jaunimo) bendravimą visuose lygiuose, o prie Deklaracijos pridėtu Jungtiniu veiksmų planu Šalys skatinamos toliau stiprinti bendradarbiavimą vykdant 1996 m. ratifikuotą Europos bendrijos ir Kanados Vyriausybės susitarimą, nustatantį aukštojo mokslo ir mokymo bendradarbiavimo programą;
      PAŽYMĖDAMOS, kad ES ir Kanados aukščiausio lygio susitikime 2004 m. kovo 18 d. priimtoje ES ir Kanados partnerystės darbotvarkėje numatyta reikmė ieškoti naujų būdų puoselėti tautų ryšius, plėtojant Kanados ir Europos bendrijos jaunimo mainų programas, analizuojant būdus EB ir Kanados bendradarbiavimui sustiprinti ir išplėsti – atnaujinant 2001 m. kovo mėn. ratifikuotą Europos Bendrijos ir Kanados Vyriausybės susitarimą, pratęsiantį bendradarbiavimo programą aukštojo mokslo ir mokymo srityje;
      PAŽYMĖDAMOS, kad ES ir Kanados aukščiausio lygio susitikime 2005 m. birželio 19 d. priimtoje Jungtinėje deklaracijoje taip pat išdėstomi ES ir Kanados lyderių ketinimai atnaujinti, sustiprinti ir išplėsti 2001 m. ratifikuoto Susitarimo, pratęsiančio bendradarbiavimo programą aukštojo mokslo ir mokymo srityje, taikymo sritį, įtraukiant jaunimo bendradarbiavimo klausimus ir tokiu būdu sustiprinant akademinį bendradarbiavimą bei transatlantinius piliečių mainus;
      GERBDAMOS Europos bendrijos valstybių narių įsipareigojimus ir Kanados provincijų bei teritorijų teisėkūros galią švietimo ir mokymo srityje, taip pat aukštojo mokslo bei mokymo įstaigų savarankiškumą;
      ATSIŽVELGDAMOS į tai, kad priėmus ir įgyvendinus 1996 m. ir 2001 m. susitarimus dėl aukštojo mokslo ir mokymo vykdomi ES ir Kanados deklaracijų įsipareigojimai, o bendradarbiavimas buvo naudingas abiems Šalims;
      PRIPAŽINDAMOS lemiamą aukštojo mokslo ir mokymo indėlį vystant žmogiškuosius išteklius, sugebančius dalyvauti visuotinėje žiniomis grįstoje ekonomikoje;
      PRIPAŽINDAMOS, kad bendradarbiavimas aukštojo mokslo, mokymo ir jaunimo srityse turėtų papildyti kitas Europos bendrijos ir Kanados bendradarbiavimo iniciatyvas;
      PRIPAŽINDAMOS, kad yra labai svarbu atsižvelgti į aukštojo mokslo ir mokymo veiklą, kurią vykdo šioje srityje veikiančios tarptautinės organizacijos (EBPO, UNESCO, Europos Taryba);
      PRIPAŽINDAMOS, kad bendradarbiavimas aukštojo mokslo, mokymo ir jaunimo srityse yra platesnio Europos bendrijos ir Kanados bendradarbiavimo dalis ir bendras abiejų Šalių interesas;
      TIKĖDAMOSI, kad bendradarbiavimas aukštojo mokslo, mokymo ir jaunimo srityse bus abipusiškai naudingas;
      PRIPAŽINDAMOS reikmę didinti galimybes dalyvauti šiuo Susitarimu remiamoje veikloje, ypač mokymo ir jaunimo sektorių veikloje;
      SIEKDAMOS atnaujinti pagrindą tolesniam bendradarbiavimui aukštojo mokslo ir mokymo srityse;
      SUSITARĖ:
      1 straipsnis
      Tikslas
      Šiuo Susitarimu nustatomas Europos bendrijos ir Kanados bendradarbiavimo aukštojo mokslo, mokymo ir jaunimo srityse pagrindas.
      2 straipsnis
      Sąvokų apibrėžimai
      Šiame Susitarime:

                  1.

                  „Aukštojo mokslo įstaiga“ – bet kokia įstaiga, veikianti pagal kurios nors iš Šalių atitinkamus teisės aktus ar tvarką, ir teikianti aukštojo mokslo kvalifikaciją ar diplomus, neatsižvelgiant į jos oficialų pavadinimą.

                  2.

                  „Mokymo įstaiga“ – valstybinė, pusiau valstybinė ar privati įstaiga, kuri neatsižvelgiant į jos oficialų pavadinimą, pagal kurios nors iš Šalių atitinkamus teisės aktus ir tvarką planuoja arba vykdo profesinį švietimą ar mokymą, tolesnį profesinį mokymą, profesinės kvalifikacijos kėlimą ar perkvalifikavimą, suteikiančius kompetentingų institucijų pripažįstamą kvalifikaciją.

                  3.

                  „Studentai“ – visi asmenys, dalyvaujantys aukštojo mokslo arba mokymo įstaigų, apibrėžtų šiame straipsnyje, rengiamuose mokymosi ar mokymo kursuose arba programose, kurias pripažįsta arba finansiškai remia kompetentingos institucijos.

                  4.

                  „Jaunimas“ – įvairios veiklos, susijusios su neformaliu ir savaiminiu mokymusi, kuriame dalyvauja jaunimo organizacijos ir kitos jaunimo asociacijos, taip pat jaunimo srities darbuotojai, jaunieji lyderiai ir kiti jaunimui arba su jaunimu dirbantys asmenys, sritys.

            3 straipsnis
      Tikslai
      1.   Bendrieji šio Susitarimo tikslai:

                  a)

                  skatinti Europos Sąjungos ir Kanados piliečių tarpusavio supratimą, įskaitant platesnį susipažinimą su kalbomis, kultūra ir institucijomis;

                  b)

                  gerinti žmogiškųjų išteklių kokybę Europos bendrijoje ir Kanadoje bei padėti įgyti įgūdžių, būtinų norint išspręsti visuotinės žiniomis grįstos ekonomikos keliamus uždavinius.

            2.   Konkretūs šio Susitarimo tikslai:

                  a)

                  sustiprinti Europos bendrijos ir Kanados transatlantinio bendradarbiavimo aukštojo mokslo, mokymo ir jaunimo srityse pridėtinę vertę;

                  b)

                  prisidėti prie transatlantinių Europos Sąjungos bei Kanados piliečių mainų;

                  c)

                  prisidėti prie aukštojo mokslo ir mokymo institucijų bei jaunimo struktūrų ir organizacijų plėtros;

                  d)

                  skatinti ir (arba) stiprinti Europos bendrijos ir Kanados suinteresuotųjų šalių, veikiančių aukštojo mokslo, mokymo ir jaunimo srityse, partnerystę;

                  e)

                  siekiant bendrųjų Susitarimo tikslų, prisidėti prie profesinio atskirų asmenų tobulėjimo;

                  f)

                  plėtoti dialogo galimybes ir keistis informacija jaunimo politikos bei jaunimo darbo srityse.

            3.   Šio Susitarimo veiklos tikslai:

                  a)

                  remti aukštojo mokslo ir mokymo įstaigų bendradarbiavimą, siekiant skatinti ir plėtoti bendras studijų ir (arba) mokymo programas ir besimokančiųjų mobilumą;

                  b)

                  didinti transatlantinio studentų mobilumo kokybę, skatinant skaidrumą, abipusį kvalifikacijų bei studijų ir mokymosi laikotarpių pripažinimą, o jei reikia – ir studijų kreditų perkeliamumą;

                  c)

                  remti aukštojo mokslo, mokymo ir jaunimo srityse veikiančių valstybinių bei privačių organizacijų bendradarbiavimą, siekiant skatinti diskusijas ir keitimąsi patirtimi politikos klausimais;

                  d)

                  remti transatlantinį savo srities profesionalų mobilumą (įskaitant besimokančius specialistus), siekiant gerinti abipusį su ES ir Kanados santykiais susijusių klausimų supratimą ir žinias;

                  e)

                  remti jaunimo struktūrų, organizacijų ir jaunimo sektoriaus darbuotojų, taip pat jaunųjų lyderių ir kitų šioje srityje veikiančių asmenų bendradarbiavimą, siekiant skatinti keitimąsi gera praktika ir tinklų kūrimą.

            4 straipsnis
      Principai
      Bendradarbiavimas pagal šį Susitarimą vykdomas remiantis šiais principais:

                  1)

                  visapusė pagarba Europos bendrijos valstybių narių įsipareigojimams ir Kanados provincijų bei teritorijų teisėkūros kompetencijai švietimo ir mokymo srityje, taip pat aukštojo mokslo bei mokymo įstaigų savarankiškumui;

                  2)

                  bendra pagal šį Susitarimą vykdomos veiklos teikiamos naudos pusiausvyra;

                  3)

                  platus visų Europos bendrijos valstybių narių ir Kanados provincijų ir teritorijų dalyvavimas;

                  4)

                  Europos bendrijos ir Kanados kultūrinės, socialinės ir ekonominės įvairovės pripažinimas;

                  5)

                  glaudesnis Europos bendrijos ir Kanados bendradarbiavimas, dvišalių Europos bendrijos valstybių narių ir Kanados programų, taip pat kitų aukštojo mokslo, mokymo ir jaunimo srityse vykdomų Europos bendrijos ir Kanados programų ir iniciatyvų papildomumas.

            5 straipsnis
      Bendradarbiavimas
      Bendradarbiaujama vykdant veiksmus, numatytus Priede, kuris yra neatskiriama šio Susitarimo dalis.
      6 straipsnis
      Jungtinis komitetas
      1.   Šiuo Susitarimu steigiamas jungtinis komitetas. Jį sudaro abiejų Šalių atstovai.
      2.   Jungtinis komitetas:

                  a)

                  apžvelgia šiame Susitarime numatytą bendradarbiavimą;

                  b)

                  vadovaudamasis Susitarimo tikslais ir principais, pateikia Šalims informaciją apie bendradarbiavimo lygį, statusą ir veiksmingumą;

                  c)

                  dalinasi informacija apie naujausius pasiekimus, politikos kryptis, naujas tendencijas bei pažangią praktiką, susijusią su aukštuoju mokslu, mokymu ir jaunimu.

            3.   Jungtinis komitetas turėtų susitikti kas dvejus metus, o posėdžiai turėtų vykti pakaitomis Europos Sąjungoje ir Kanadoje. Kiti susitikimai gali būti rengiami Šalims susitarus.
      4.   Jungtinio komiteto sprendimai turi būti priimami bendru sutarimu. Protokolai, suderinti abiejų Šalių išrinktų kartu posėdžiams pirmininkaujančių asmenų, kartu su ataskaita turi būti pateikiami Jungtiniam bendradarbiavimo komitetui, įsteigtam 1976 m. pagal Pagrindų susitarimą dėl Europos bendrijos ir Kanados prekybinio ir ekonominio bendradarbiavimo bei atitinkamiems abiejų Šalių ministrams.
      7 straipsnis
      Stebėsena ir vertinimas
      Abi Šalys bendradarbiaudamos privalo tinkamai stebėti ir vertinti bendradarbiavimo veiklą ir, jei būtina, įgyvendinimo metu atsiradus naujoms reikmėms arba galimybėms, šią veiklą perorientuoti.
      8 straipsnis
      Finansavimas
      1.   Bendradarbiavimas vykdomas atsižvelgiant į esamas lėšas ir laikantis Europos bendrijos ir Kanados įstatymų, kitų teisės aktų, atsižvelgiant į vykdomą politiką ir programas. Finansavimą Šalys skiria globalinio pariteto pagrindais.
      2.   Šalys skiria finansavimą siekdamos tiesioginės naudos:

                  —

                  Europos bendrijai, vienos iš Europos bendrijos valstybių narių piliečiams arba asmenims, kuriems valstybė narė yra suteikusi oficialų nuolatinio šalies gyventojo statusą,

                  —

                  Kanadai, jos piliečiams ir nuolatiniams gyventojams, kaip nustatyta pagal Kanados teisę.

            3.   Jungtinio komiteto ar jo vardu patirtas išlaidas padengia ta Šalis, kuriai atitinkami nariai yra atskaitingi. Kitas nei kelionės ir pragyvenimo išlaidas, tiesiogiai susijusias su Jungtinio komiteto posėdžiais, padengia priimančioji Šalis.
      9 straipsnis
      Darbuotojų įvažiavimas
      Abi Šalys imasi visų būtinų veiksmų ir deda visas įmanomas pastangas, siekdamos sudaryti geresnes sąlygas kitos Šalies darbuotojams, studentams, medžiagoms ir įrangai, dalyvaujantiems arba naudojamiems įgyvendinant šiame Susitarime numatytą bendradarbiavimo veiklą bei atsižvelgiant į atitinkamus teisės aktus, patekti į vienos iš Šalių teritoriją ir išvykti iš jos.
      10 straipsnis
      Kiti susitarimai
      1.   Šiuo Susitarimu neprieštaraujama bendradarbiavimo veiklai, kuri gali būti vykdoma pagal kitus Šalių sudarytus susitarimus.
      2.   Šiuo Susitarimu neprieštaraujama šiuo metu galiojantiems ar būsimiems dvišaliams atskirų Europos bendrijos valstybių narių ir Kanados susitarimams šiame Susitarime numatytose srityse.
      11 straipsnis
      Teritorinis taikymas
      Šis Susitarimas taikomas teritorijose, kuriose taikoma Europos bendrijos steigimo sutartis bei laikantis toje Sutartyje numatytų sąlygų, ir Kanados teritorijoje.
      12 straipsnis
      Baigiamosios nuostatos
      1.   Abi Šalys raštu praneša viena kitai sutinkančios būti saistomos šio Susitarimo. Šis Susitarimas įsigalioja kito mėnesio pirmąją dieną po tos dienos, kai paskutinė Šalis pranešė sutinkanti būti saistoma šio Susitarimo.
      2.   Šis Susitarimas galioja aštuonerius metus, jo galiojimą galima pratęsti raštišku Šalių susitarimu.
      3.   Šalys raštišku abipusiu susitarimu gali keisti šį Susitarimą.
      4.   Apie Sutarties pakeitimus ir pratęsimą pranešama raštu, jie įsigalioja abiejų Šalių numatytą dieną.
      5.   Bet kuri Šalis gali bet kuriuo metu nutraukti šį Susitarimą, raštu įspėjusi apie tai prieš dvylika mėnesių. Šio Susitarimo galiojimo pabaiga ar nutraukimas neturi įtakos pagal jį nustatytų priemonių galiojimui ar trukmei arba pagal šio Susitarimo Priedą nustatytiems įsipareigojimams.

         TAI PATVIRTINDAMI, toliau nurodyti asmenys pasirašė šį Susitarimą.
         Šis Susitarimas sudarytas Helsinkyje dviem egzemplioriais 2006 m. gruodžio 5 d. anglų, čekų, danų, estų, graikų, italų, ispanų, latvių, lenkų, lietuvių, maltiečių, olandų, portugalų, prancūzų, slovakų, slovėnų, suomių, švedų, vengrų ir vokiečių kalbomis. Visi tekstai yra autentiški.

               Por la Comunidad Europea

            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā
            Europos bendrijos vardu
            Az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Za Európske spoločenstvo
            Za Evropsko skupnost
            Euroopan yhteisön puolesta
            För Europeiska gemenskapens vägnar

               Por el Gobierno de Canadá

            Za vládu Kanady
            For Canadas regering
            Für die Regierung Kanadas
            Kanada valitsuse nimel
            Για την Κυβέρνηση του Καναδά
            For the Government of Canada
            Pour le gouvernement du Canada
            Per il governo del Canada
            Kanādas valdības vārdā
            Kanados Vyriausybės vardu
            Kanada Kormánya részéről
            Għall-Gvern tal-Kanada
            Voor de Regering van Canada
            W imieniu Rządu Kanady
            Pelo Governo do Canadá
            Za vládu Kanady
            Za vlado Kanade
            Kanadan hallituksen puolesta
            För Kanadas regering

         PRIEDAS
         VEIKSMAI
         1.   Su aukštuoju mokslu ir mokymu susiję veiksmai
         1.1.   Šalys remia aukštojo mokslo ir mokymo įstaigas, sudarančias jungtinius EB ir Kanados konsorciumus, siekiančius vykdyti bendrus projektus aukštojo mokslo ir mokymo srityse.
         1.2.   Visi jungtiniai konsorciumai turi būti sudaromi daugiašalės partnerystės būdu, įtraukiant institucijas iš mažiausiai dviejų Europos bendrijos valstybių narių ir iš mažiausiai dviejų Kanados provincijų ar teritorijų.
         1.3.   Jungtinių konsorciumų veikla paprastai turėtų apimti transatlantinį studentų mobilumą pagal bendras studijų programas, abipusį kreditų pripažinimą, kalbinį ir kultūrinį parengimą, be to, turėtų būti siekiama, kad srautai abiem kryptimis būtų vienodi.
         1.4.   Dėl tinkamų ES ir Kanados konsorciumų bendradarbiavimo prioritetų ir teminių sričių susitaria atitinkamos abiejų Šalių valdžios įstaigos.
         1.5.   Šalys gali teikti finansinę paramą jungtiniams aukštojo mokslo ir (arba) profesinio mokymo įstaigų konsorciumams, išsiskiriantiems didele kompetencija įgyvendinant bendrus Šalių finansuojamus projektus, skirtą studentų mobilumui skatinti.
         2.   Su jaunimu susiję veiksmai
         Šalys gali finansiškai remti veiklą, susijusią su jaunimo struktūromis, organizacijomis, jaunimo sektoriaus darbuotojais, jaunaisiais lyderiais ir kitais šioje srityje dirbančiais asmenimis. Šie veiksmai – tai seminarai, mokymo kursai, darbo praktika ir mokomieji apsilankymai įvairiomis tikslinėmis temomis, pvz., pilietybė, kultūrinė įvairovė, darbas bendruomenei ar savanoriškas darbas, neformalaus ir savaiminio mokymosi pripažinimas.
         3.   Papildomi veiksmai
         3.1.   Šalys, atsižvelgdamos į Susitarimo tikslus, gali remti tam tikrą papildomų veiksmų skaičių, įskaitant keitimąsi patirtimi, išteklių fondo ir elektroninės medžiagos aukštojo mokslo, mokymo ir jaunimo temomis kaupimą.
         3.2.   Šalys gali finansiškai remti į politiką orientuotas priemones, kuriose dalyvauja aktyviai aukštojo mokslo, mokymo, jaunimo srityse veikiančios organizacijos; šios priemonės gali būti studijos, konferencijos, seminarai, darbo grupės, profesinės kvalifikacijos kėlimo kursai, lyginamosios analizės studijos, nagrinėjančios horizontalius aukštojo mokslo ir profesinio mokymo klausimus, įskaitant kvalifikacijų pripažinimą bei kreditų perkėlimą pagal Europos kreditų perkėlimo sistemą (ECTS).
         3.3.   Šalys gali finansiškai remti kvalifikuotų specialistų mobilumą (įskaitant jaunus absolventus ir besimokančius specialistus), norintiems studijuoti trumpalaikėse studijose arba mokymo programose, skirtose kvalifikacijai kelti Šalių nustatytose su EB ir Kanados santykiais susijusiose srityse.
         3.4.   Šalys taip pat gali teikti finansinę paramą absolventų asociacijai, kuriai priklauso studentai, dalyvavę EB ir Kanados konsorciumų vykdomuose mainuose aukštojo mokslo ir profesinio mokymo srityse. Absolventų asociacijai gali vadovauti viena ar daugiau Šalių bendrai paskirtų organizacijų.
         Veiksmų valdymas
         1.   Šalys gali teikti finansinę paramą šiame Susitarime numatytai veiklai.
         2.   Veiksmus administruoja kompetentingi abiejų Šalių pareigūnai. Jie atlieka šias užduotis:

                     —

                     sprendžia, kokios taisyklės ir procedūros turėtų būti taikomos teikiant pasiūlymus, įskaitant bendrųjų gairių programos dalyviams parengimą,

                     —

                     sudaro kvietimų teikti pasiūlymus skelbimo, pasiūlymų pateikimo ir atrankos tvarkaraštį,

                     —

                     teikia informaciją apie pagal šį Susitarimą vykdomą veiklą ir jos įgyvendinimą,

                     —

                     skiria konsultantus akademiniais klausimais ir ekspertus, kurie taip pat atliktų nepriklausomą pasiūlymų vertinimą,

                     —

                     teikia atitinkamoms Šalių valdžios įstaigoms rekomendacijas dėl projektų finansavimo,

                     —

                     valdo finansus,

                     —

                     siekia, kad stebėsena ir vertinimas būtų atliekami bendradarbiaujant.

               3.   Paprastai Europos bendrija teiks paramą (įskaitant stipendijas) EB projektų partneriams, o Kanada – Kanados projektų partneriams.
         Techninės paramos priemonės
         Šalys skiria lėšų paslaugoms, kurių reikia optimaliam Susitarimo įgyvendinimui, įsigyti; visų pirma Šalys gali organizuoti seminarus, pasitarimus ir kitus ekspertų susitikimus, atlikti vertinimą, rengti publikacijas arba skleisti susijusią informaciją.


title: 2015 m. gruodžio 8 d. Tarybos sprendimas (ES) 2015/2400 dėl Protokolo, kuriuo iš dalies keičiamas Susitarimas tarp Europos bendrijos ir Šveicarijos Konfederacijos, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, sudarymo Europos Sąjungos vardu

text:
19.12.2015

               LT

               Europos Sąjungos oficialusis leidinys

               L 333/10

         TARYBOS SPRENDIMAS (ES) 2015/2400
   2015 m. gruodžio 8 d.
   dėl Protokolo, kuriuo iš dalies keičiamas Susitarimas tarp Europos bendrijos ir Šveicarijos Konfederacijos, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, sudarymo Europos Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 115 straipsnį kartu su 218 straipsnio 6 dalies b punktu ir 8 dalies antra pastraipa,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę,
   kadangi:

               (1)

               remiantis Tarybos sprendimu (ES) 2015/860 (1), 2015 m. gegužės 27 d. buvo pasirašytas Protokolas, kuriuo iš dalies keičiamas Susitarimas tarp Europos bendrijos ir Šveicarijos Konfederacijos, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, su sąlyga, kad tas protokolas bus sudarytas vėliau;

               (2)

               per derybas suderintame protokolo, kuriuo iš dalies keičiamas Susitarimas, tekste deramai perteikiamas Tarybos pateiktas derybų nurodymas, nes juo užtikrinama, kad Susitarimu būtų atsižvelgiama į naujausius tarptautinius įvykius, susijusius su automatiniais informacijos mainais, visų pirma Ekonominio bendradarbiavimo ir plėtros organizacijos (EBPO) parengtą bendrą visuotinį automatinių finansinių sąskaitų informacijos mokesčių klausimais mainų standartą. Sąjunga, jos valstybės narės ir Šveicarijos Konfederacija aktyviai dalyvavo EBPO veikloje. Susitarimo tekstas, iš dalies pakeistas protokolu, yra teisinis pagrindas, kuriuo remdamosi Sąjunga ir Šveicarija įgyvendina visuotinį standartą plėtodamos savo santykius;

               (3)

               protokolas, kuriuo iš dalies keičiamas Susitarimas, turėtų būti patvirtintas Sąjungos vardu,

         PRIĖMĖ ŠĮ SPRENDIMĄ:
   1 straipsnis
   Šiuo sprendimu Sąjungos vardu patvirtinamas Protokolas, kuriuo iš dalies keičiamas Susitarimas tarp Europos bendrijos ir Šveicarijos Konfederacijos, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo.
   Protokolo, kuriuo iš dalies keičiamas Susitarimas, tekstas pridedamas prie šio sprendimo.
   2 straipsnis
   1.   Tarybos pirmininkas Sąjungos vardu pateikia protokolo, kuriuo iš dalies keičiamas Susitarimas, 2 straipsnio 1 dalyje numatytą pranešimą (2).
   2.   Komisija praneša Šveicarijos Konfederacijai ir valstybėms narėms apie pranešimus, pateiktus pagal Europos Sąjungos ir Šveicarijos Konfederacijos susitarimo dėl automatinių informacijos apie finansines sąskaitas mainų siekiant geresnio tarptautinio mokestinių prievolių vykdymo 1 straipsnio 1 dalies d punktą, kaip numatyta protokole, kuriuo iš dalies keičiamas Susitarimas.
   3 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Priimta Briuselyje 2015 m. gruodžio 8 d.

            Tarybos vardu

            Pirmininkas

         P. GRAMEGNA

      (1)  2015 m. gegužės 26 d. Tarybos sprendimas (ES) 2015/860 dėl Protokolo, kuriuo iš dalies keičiamas Susitarimas tarp Europos bendrijos ir Šveicarijos Konfederacijos, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, pasirašymo Europos Sąjungos vardu (OL L 136, 2015 6 3, p. 5).

      (2)  Protokolo, kuriuo iš dalies keičiamas Susitarimas, įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2010 m. kovo 25 d. Europos Parlamento ir Tarybos sprendimas Nr. 284/2010/ES, iš dalies keičiantis Sprendimą Nr. 1672/2006/EB, nustatantį Bendrijos užimtumo ir socialinio solidarumo programą – Progress

text:
7.4.2010

               LT

               Europos Sąjungos oficialusis leidinys

               L 87/6

         EUROPOS PARLAMENTO IR TARYBOS SPRENDIMAS Nr. 284/2010/ES
   2010 m. kovo 25 d.
   iš dalies keičiantis Sprendimą Nr. 1672/2006/EB, nustatantį Bendrijos užimtumo ir socialinio solidarumo programą – „Progress“
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 19 straipsnio 2 dalį, 149 straipsnį ir 153 straipsnio 2 dalies a punktą,
   atsižvelgdami į Europos Komisijos pasiūlymą,
   atsižvelgdami į Europos ekonomikos ir socialinių reikalų komiteto nuomonę (1),
   atsižvelgdami į Regionų komiteto nuomonę (2),
   spręsdami pagal įprastą teisėkūros procedūrą (3),
   kadangi:

               (1)

               2009 m. birželio 3 d. Komisija priėmė komunikatą „Bendras įsipareigojimas užimtumo srityje“, kurio tikslas – skatinti Europos Sąjungos ir valstybių narių, taip pat ES socialinių partnerių bendradarbiavimą trijose svarbiausiose srityse: išlaikyti esamą užimtumo lygį, kurti darbo vietas ir skatinti judumą; gerinti įgūdžius ir geriau tenkinti darbo rinkos poreikius; ir padidinti įsidarbinimo galimybes.

               (2)

               Siekdama bedarbiams pasiūlyti naujų galimybių ir skatinti kai kurių grupių, kurioms Europoje sudarytos nepalankiausios sąlygos, įskaitant moteris ir jaunimą, verslumą, Komisija drauge su tarptautinėmis finansų įstaigomis, visų pirma Europos investicijų banko grupe, pasiūlė naują Europos užimtumo ir socialinės sanglaudos mikrofinansų skyrimo priemonę, skirtą plėsti mikroįmones ir socialinę ekonomiką.

               (3)

               Pagal 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (4) reikia perskirti lėšas iš Sprendimu Nr. 1672/2006/EB (5) sukurtos Bendrijos užimtumo ir socialinio solidarumo programos „Progress“, kad iš jų būtų finansuojama nauja Europos Parlamento ir Tarybos sprendimu Nr. 283/2010/ES (6) nustatyta Europos užimtumo ir socialinės įtraukties mikrofinansų skyrimo priemonė „Progress“.

               (4)

               Apsvarsčius visas galimybes, 60 mln. EUR dydžio suma turėtų būti perskirta iš programos „Progress“ naujai Europos mikrofinansų skyrimo priemonei „Progress“.

               (5)

               Sprendimas Nr. 1672/2006/EB turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo Nr. 1672/2006/EB 17 straipsnio 1 dalis pakeičiama taip:

      „1.   Šiame sprendime nurodytai Sąjungos veiklai laikotarpiu nuo 2007 m. sausio 1 d. iki 2013 m. gruodžio 31 d. įgyvendinti skirtas finansinis paketas yra 683 250 000 EUR.“

   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2010 m. kovo 25 d.

            Europos Parlamento vardu

            Pirmininkas

         J. BUZEK

            Tarybos vardu

            Pirmininkas

         D. LÓPEZ GARRIDO

      (1)  OL C 318, 2009 12 23, p. 84.

      (2)  2009 m. spalio 7 d. nuomonė (dar nepaskelbta Oficialiajame leidinyje).

      (3)  2010 m. vasario 11 d. Europos Parlamento pozicija (dar nepaskelbta Oficialiajame leidinyje) ir 2010 m. kovo 8 d. Tarybos sprendimas.

      (4)  OL C 139, 2006 6 14, p. 1.

      (5)  OL L 315, 2006 11 15, p. 1.

      (6)  Žr. šio Oficialiojo leidinio p. 1.


title: 2011/10/ES: 2010 m. lapkričio 25 d. Europos centrinio banko sprendimas dėl tarpinio Europos centrinio banko pajamų iš apyvartoje esančių eurų banknotų ir pajamų, kylančių iš vertybinių popierių, nupirktų pagal vertybinių popierių rinkų programą, paskirstymo (ECB/2010/24)

text:
11.1.2011

               LT

               Europos Sąjungos oficialusis leidinys

               L 6/35

         EUROPOS CENTRINIO BANKO SPRENDIMAS
   2010 m. lapkričio 25 d.
   dėl tarpinio Europos centrinio banko pajamų iš apyvartoje esančių eurų banknotų ir pajamų, kylančių iš vertybinių popierių, nupirktų pagal vertybinių popierių rinkų programą, paskirstymo
   (nauja redakcija)
   (ECB/2010/24)
   (2011/10/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Europos centrinių bankų sistemos ir Europos centrinio banko statutą (toliau – ECBS statutas), ypač į jo 33 straipsnį,
   kadangi:

               (1)

               Reikia iš esmės pakeisti 2005 m. lapkričio 17 d. Sprendimą ECB/2005/11 dėl Europos centrinio banko apyvartoje esančių eurų banknotų pajamų paskirstymo dalyvaujančių valstybių narių nacionaliniams centriniams bankams (1), kad būtų atsižvelgta į Europos centrinio banko (ECB) pajamų, kylančių iš vertybinių popierių, nupirktų vadovaujantis 2010 m. gegužės 14 d. Sprendimu ECB/2010/5, nustatančiu vertybinių popierių rinkų programą (2), paskirstymą. Siekiant aiškumo, jis turėtų būti išdėstytas nauja redakcija.

               (2)

               2010 m. gruodžio 13 d. Sprendimas ECB/2010/29 dėl eurų banknotų emisijos (3) numato apyvartoje esančių eurų banknotų paskirstymą NCB proporcingai jų apmokėtoms dalims ECB kapitale. Pagal Sprendimo ECB/2010/29 4 straipsnį ir to sprendimo priedą, ECB skiriama 8 % visos apyvartoje esančių eurų banknotų vertės. ECB turi vidines Eurosistemos pretenzijas nacionaliniams centriniams bankams, proporcingas jų dalims pasirašyto kapitalo rakte ir atitinkančias jo leidžiamų eurų banknotų vertę.

               (3)

               Pagal 2010 m. lapkričio 25 d. Sprendimo ECB/2010/23 dėl valstybių narių, kurių valiuta yra euro, nacionalinių centrinių bankų pinigų politikos pajamų paskirstymo (4) 2 straipsnio 2 dalį už vidinius Eurosistemos likučius, susijusius su apyvartoje esančiais eurų banknotais, atlyginama taikant orientacinę palūkanų normą. Pagal Sprendimo ECB/2010/23 2 straipsnio 3 dalį šie atlygiai sumokami per TARGET2 sistemą.

               (4)

               Sprendimo ECB/2010/23 7 konstatuojamojoje dalyje numatyta, kad ECB sukauptos pajamos už jo vidines Eurosistemos pretenzijas nacionaliniams centriniams bankams, susijusias su Europos centriniam bankui skirta apyvartoje esančių eurų banknotų dalimi, pagal Valdančiosios tarybos sprendimus iš esmės turėtų būti paskirstytos NCB proporcingai jų dalims pasirašyto kapitalo rakte tais pačiais finansiniais metais, kai jos sukaupiamos.

               (5)

               Lygiai taip pat ECB pajamos, kylančios iš vertybinių popierių, nupirktų pagal vertybinių popierių rinkų programą (VPRP), iš esmės turėtų būti paskirstytos NCB proporcingai jų dalims pasirašyto kapitalo rakte tais pačiais finansiniais metais, kai jos sukaupiamos.

               (6)

               Paskirstydamas ECB pajamas iš apyvartoje esančių eurų banknotų ir iš VPRP vertybinių popierių, ECB turėtų atsižvelgti į savo numatomus metinius finansinius rezultatus, kurių turi pakakti užsienio valiutų kursų, palūkanų normos, kredito ir aukso kainos rizikų atidėjiniams reikalingoms lėšoms ir atidėjiniams, kurie gali būti padaryti numatomoms išlaidoms padengti.

               (7)

               Nustatant ECB grynojo pelno sumą, kurią pagal ECBS statuto 33 straipsnio 1 dalį reikia pervesti į bendrą atsargų fondą, Valdančioji taryba turėtų nuspręsti, kad bet kuri to pelno dalis, kuri sutampa su pajamomis iš apyvartoje esančių eurų banknotų ir pajamomis, kylančiomis iš VPRP vertybinių popierių, turėtų būti visa paskirstyta NCB,

         PRIĖMĖ ŠĮ SPRENDIMĄ:
   1 straipsnis
   Apibrėžtys
   Šiame sprendime:
   a)   NCB– valstybės narės, kurios valiuta yra euro, nacionalinis centrinis bankas;
   b)   vidiniai Eurosistemos likučiai, susiję su apyvartoje esančiais eurų banknotais– pretenzijos ir įsipareigojimai, atsirandantys tarp NCB ir ECB bei tarp NCB ir kitų NCB, taikant Sprendimo ECB/2010/29 4 straipsnį;
   c)   ECB pajamos iš apyvartoje esančių eurų banknotų– pajamos, sukauptos ECB atlyginant jo vidines Eurosistemos pretenzijas NCB, susijusias su apyvartoje esančių eurų banknotų ECB dalimi, taikant Sprendimo ECB/2010/23 2 straipsnį;
   d)   ECB pajamos, kylančios iš VPRP vertybinių popierių– grynosios pajamos, kylančios iš vertybinių popierių, kuriuos ECB nusipirko pagal VPRP laikydamasis Sprendimo ECB/2010/5.
   2 straipsnis
   Tarpinis ECB pajamų iš apyvartoje esančių eurų banknotų ir ECB pajamų, kylančių iš VPRP vertybinių popierių, paskirstymas
   1.   ECB pajamų iš apyvartoje esančių eurų banknotų ir ECB pajamų, kylančių iš VPRP vertybinių popierių, visos sumos nacionaliniams centriniams bankams yra mokėtinos tais pačiais finansiniais metais, kai jos sukaupiamos; jos paskirstomos NCB proporcingai jų apmokėtoms dalims ECB pasirašytame kapitale.
   2.   Kiekvienais finansiniais metais sukauptas savo pajamas iš apyvartoje esančių eurų banknotų ECB paskirsto NCB antrą kitų metų darbo dieną.
   3.   Kiekvienais finansiniais metais gautas savo pajamas, kylančias iš VPRP vertybinių popierių, ECB paskirsto NCB antrą kitų metų darbo dieną.
   4.   ECB pajamų iš apyvartoje esančių eurų banknotų suma gali būti sumažinta vadovaujantis bet kokiu pagal ECBS statutą priimtu Valdančiosios tarybos sprendimu atsižvelgiant į ECB išlaidas, patirtas dėl eurų banknotų emisijos ir tvarkymo.
   3 straipsnis
   Nuo 2 straipsnio nukrypti leidžiančios nuostatos
   Nukrypstant nuo 2 straipsnio:

               1.

               Prieš finansinių metų pabaigą Valdančioji taryba nusprendžia, ar visos ECB pajamos arba jų dalis, kylančios iš VPRP vertybinių popierių, ir jei būtina, ar visos ECB pajamos arba jų dalis iš apyvartoje esančių eurų banknotų, turėtų likti nepaskirstytos, tiek, kiek būtina užtikrinti, jog paskirstytų pajamų suma neviršis ECB grynojo tų metų pelno. Toks sprendimas priimamas, kai, remdamasi Vykdomosios valdybos parengtu pagrįstu įvertinimu, Valdančioji taryba tikisi, kad ECB patirs metinį nuostolį arba uždirbs metinį grynąjį pelną, kuris bus mažesnis negu numatoma pajamų suma iš apyvartoje esančių eurų banknotų ir numatoma pajamų suma iš VPRP vertybinių popierių.

               2.

               Prieš finansinių metų pabaigą Valdančioji taryba gali nuspręsti pervesti visas ECB pajamas arba jų dalį, kylančias iš VPRP vertybinių popierių, ir, jei būtina, visas ECB pajamas arba jų dalį iš apyvartoje esančių eurų banknotų valiutos kursų, palūkanų normos, kredito ir aukso kainos rizikų atidėjiniams.

         4 straipsnis
   Panaikinimas
   Sprendimas ECB/2005/11 panaikinamas. Nuorodos į panaikintą sprendimą laikomos nuorodomis į šį sprendimą.
   5 straipsnis
   Įsigaliojimas
   Šis sprendimas įsigalioja 2010 m. gruodžio 31 d.

      Priimta Frankfurte prie Maino 2010 m. lapkričio 25 d.

            ECB pirmininkas

         Jean-Claude TRICHET

      (1)  OL L 311, 2005 11 26, p. 41.

      (2)  OL L 124, 2010 5 20, p. 8.

      (3)  Dar nepaskelbtas Oficialiajame leidinyje.

      (4)  Dar nepaskelbtas Oficialiajame leidinyje.


title: 2010/128/CFSP: 2010 m. kovo 1 d. Tarybos sprendimas 2010/128/BUSP, iš dalies keičiantis Bendrąją poziciją 2003/495/BUSP dėl Irako

text:
2.3.2010

               LT

               Europos Sąjungos oficialusis leidinys

               L 51/22

         TARYBOS SPRENDIMAS 2010/128/BUSP
   2010 m. kovo 1 d.
   iš dalies keičiantis Bendrąją poziciją 2003/495/BUSP dėl Irako
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2003 m. liepos 7 d. Taryba priėmė Bendrąją poziciją 2003/495/BUSP dėl Irako (1), įgyvendindama Jungtinių Tautų Saugumo Tarybos (JT ST) rezoliuciją 1483 (2003).

               (2)

               2009 m. gruodžio 21 d. JT Saugumo Taryba priėmė Rezoliuciją 1905 (2009), kuria ji nusprendė, inter alia, iki 2010 m. gruodžio 31 d. toliau taikyti susitarimus dėl pajamų, gautų pardavus eksportuojamą naftą, naftos produktus ir gamtines dujas, pervedimo į Irako plėtros fondą, taip pat dėl teisinių procesinių veiksmų netaikymo tam tikram Irako turtui, kaip nurodyta JT ST rezoliucijose 1483 (2003) ir 1546 (2004).

               (3)

               Todėl Bendroji pozicija 2003/495/BUSP turėtų būti iš dalies pakeista.

               (4)

               Tam tikroms priemonėms įgyvendinti reikalingi tolesni Sąjungos veiksmai,

         PRIĖMĖ ŠĮ SPRENDIMĄ:
   1 straipsnis
   Bendroji pozicija 2003/495/BUSP iš dalies keičiama taip:
   7 straipsnio antra pastraipa pakeičiama taip:

      „4 ir 5 straipsniai taikomi iki 2010 m. gruodžio 31 d.“

   2 straipsnis
   Šis sprendimas įsigalioja jo priėmimo dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2010 m. kovo 1 d.

            Tarybos vardu

            Pirmininkas

         D. LÓPEZ GARRIDO

      (1)  OL L 169, 2003 7 8, p. 72.


title: 2015 m. gruodžio 3 d. Tarybos sprendimas (BUSP) 2015/2249, kuriuo iš dalies keičiamas Sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine)

text:
4.12.2015

               LT

               Europos Sąjungos oficialusis leidinys

               L 318/38

         TARYBOS SPRENDIMAS (BUSP) 2015/2249
   2015 m. gruodžio 3 d.
   kuriuo iš dalies keičiamas Sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2014 m. liepos 22 d. Taryba priėmė Sprendimą 2014/486/BUSP (1) dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine);

               (2)

               2014 m. lapkričio 17 d. Sprendimu 2014/800/BUSP (2) Taryba nusprendė pradėti EUAM Ukraine 2014 m. gruodžio 1 d. ir iš dalies pakeisti Sprendimą 2014/486/BUSP, kad laikotarpiui iki 2015 m. lapkričio 30 d. EUAM Ukraine būtų skirta orientacinė finansavimo suma;

               (3)

               Sprendimas 2014/486/BUSP turėtų būti iš dalies pakeistas, kad 2015 m. gruodžio 1 d.–2016 m. lapkričio 30 d. laikotarpiui būtų numatyta orientacinė finansavimo suma;

               (4)

               be to, Sprendimas 2014/486/BUSP turėtų būti iš dalies pakeistas, kad EUAM Ukraine įgaliojimai būtų pratęsti vieniems metams,

         PRIĖMĖ ŠĮ SPRENDIMĄ:
   1 straipsnis
   Sprendimas 2014/486/BUSP iš dalies keičiamas taip:

               1.

               14 straipsnio 1 dalis papildoma šia pastraipa:
               „Orientacinė finansavimo suma, skirta su EUAM Ukraine susijusioms išlaidoms 2015 m. gruodžio 1 d.–2016 m. lapkričio 30 d. laikotarpiu padengti, yra 14 400 000 EUR.“;

               2.

               19 straipsnio antra pastraipa pakeičiama taip:
               „Jis taikomas iki 2017 m. lapkričio 30 d.“

         2 straipsnis
   Šis sprendimas įsigalioja jo priėmimo dieną.
   Jis taikomas nuo 2015 m. gruodžio 1 d.

      Priimta Briuselyje 2015 m. gruodžio 3 d.

            Tarybos vardu

            Pirmininkas

         F. BRAZ

      (1)  2014 m. liepos 22 d. Tarybos sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) (OL L 217, 2014 7 23, p. 42).

      (2)  2014 m. lapkričio 17 d. Tarybos sprendimas 2014/800/BUSP, kuriuo pradedama Europos Sąjungos patariamoji misija civilinės saugumo sektoriaus reformos srityje Ukrainoje (EUAM Ukraine) ir iš dalies keičiamas Sprendimas 2014/486/BUSP (OL L 331, 2014 11 18, p. 24).


title: 2014 m. spalio 8 d. Tarybos sprendimas 2014/853/BUSP dėl Europos Sąjungos ir Malio Respublikos susitarimo pasikeičiant laiškais dėl Europos Sąjungos BSGP misijos Malyje (EUCAP Sahel Mali) statuso pasirašymo ir sudarymo Sąjungos vardu

text:
29.11.2014

               LT

               Europos Sąjungos oficialusis leidinys

               L 344/1

         TARYBOS SPRENDIMAS 2014/853/BUSP
   2014 m. spalio 8 d.
   dėl Europos Sąjungos ir Malio Respublikos susitarimo pasikeičiant laiškais dėl Europos Sąjungos BSGP misijos Malyje (EUCAP Sahel Mali) statuso pasirašymo ir sudarymo Sąjungos vardu
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 37 straipsnį, kartu su Sutarties dėl Europos Sąjungos veikimo 218 straipsnio 5 ir 6 dalimis,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2014 m. balandžio 15 d. Taryba priėmė Sprendimą 2014/219/BUSP (1) dėl Europos Sąjungos BSGP misijos Malyje (EUCAP Sahel Mali);

               (2)

               2014 m. balandžio 15 d. Tarybai priėmus sprendimą, kuriuo suteikiami įgaliojimai pradėti derybas, Sąjungos vyriausiasis įgaliotinis užsienio reikalams ir saugumo politikai pagal Europos Sąjungos sutarties 37 straipsnį vedė derybas dėl Europos Sąjungos ir Malio Respublikos susitarimo pasikeičiant laiškais dėl EUCAP Sahel Mali statuso;

               (3)

               susitarimas pasikeičiant laiškais turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Malio Respublikos susitarimas pasikeičiant laiškais dėl BSGP misijos Malyje (EUCAP Sahel Mali) statuso.
   Susitarimo pasikeičiant laiškais tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti laišką, kad pasikeitimas laiškais taptų privalomas Sąjungai.
   3 straipsnis
   Šis sprendimas įsigalioja jo priėmimo dieną.

      Priimta Liuksemburge 2014 m. spalio 8 d.

            Tarybos vardu

            Pirmininkas

         M. LUPI

      (1)  2014 m. balandžio 15 d. Tarybos sprendimas 2014/219/BUSP dėl Europos Sąjungos BSGP misijos Malyje (EUCAP Sahel Mali) (OL L 113, 2014 4 16, p. 21).


title: 2008/76/EB: 2008 m. sausio 21 d. Tarybos sprendimas dėl pozicijos, kurios turės laikytis Bendrija Tarptautinėje kakavos taryboje dėl 2001 m. Tarptautinio kakavos susitarimo pratęsimo

text:
26.1.2008

               LT

               Europos Sąjungos oficialusis leidinys

               L 23/27

      TARYBOS SPRENDIMAS

   2008 m. sausio 21 d.
   dėl pozicijos, kurios turės laikytis Bendrija Tarptautinėje kakavos taryboje dėl 2001 m. Tarptautinio kakavos susitarimo pratęsimo
   (2008/76/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 133 straipsnį kartu su jos 300 straipsnio 2 dalies antra pastraipa,
   atsižvelgdama į Komisijos pasiūlymą (1),
   kadangi:

               (1)

               2001 m. Tarptautinis kakavos susitarimas Europos bendrijos vardu buvo pasirašytas ir sudarytas 2002 m. lapkričio 18 d. Tarybos sprendimu 2002/970/EB (2).

               (2)

               Pagal 63 straipsnio 1 ir 3 dalių nuostatas, 2001 m. Tarptautinis kakavos susitarimas nustos galioti 2008 m. rugsėjo 30 d., jei Tarptautinės kakavos tarybos sprendimu jis nebus pratęstas vienam arba dviem iš viso ketverių metų neviršijantiems laikotarpiams.

               (3)

               Šio Susitarimo pratęsimas atitinka Europos bendrijos interesus.

               (4)

               Turėtų būti nustatyta Europos bendrijos pozicija Tarptautinėje kakavos taryboje,

         NUSPRENDĖ:
   Vienintelis straipsnis
   Europos bendrija Tarptautinėje kakavos taryboje laikosi pozicijos balsuoti už 2001 m. Tarptautinio kakavos susitarimo pratęsimą vienam arba dviem iš viso ketverių metų neviršijantiems laikotarpiams ir apie šį pratęsimą pranešti Jungtinių Tautų Generaliniam sekretoriui.

      Priimta Briuselyje, 2008 m. sausio 21 d.

            Tarybos vardu

            Pirmininkas

         I. JARC

      (1)  OL C 4, 2008 1 9, p. 6.

      (2)  OL L 342, 2002 12 17, p. 1.


title: 2010 m. spalio 14 d. Komisijos sprendimas Europos Sąjungos automobilių pramonės konkurencingumo ir tvaraus augimo aukšto lygio darbo grupės (CARS 21) veiklos atnaujinimas

text:
16.10.2010

               LT

               Europos Sąjungos oficialusis leidinys

               C 280/32

         KOMISIJOS SPRENDIMAS
   2010 m. spalio 14 d.
   Europos Sąjungos automobilių pramonės konkurencingumo ir tvaraus augimo aukšto lygio darbo grupės (CARS 21) veiklos atnaujinimas
   2010/C 280/08
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               Sutarties 173 straipsniu Europos Sąjungai ir valstybėms narėms patikėta užduotis užtikrinti Sąjungos pramonės konkurencingumui būtinas sąlygas. Sutarties dėl Europos Sąjungos veikimo 191 straipsnyje numatyta, kad Sąjungos aplinkos politika padeda skatinti priemones, kuriomis siekiama išlaikyti, saugoti ir gerinti aplinkos kokybę bei kovoti su klimato kaita.

               (2)

               Įgyvendinant vieną iš Komisijos pramonės politikos priemonių, CARS 21 (Konkurencingos automobilių pramonės reglamentavimo sistema 21-ajame amžiuje), kuri buvo inicijuota 2005 m., buvo parengtos Europos Sąjungos automobilių pramonės reglamentavimo sistemai skirtos trumpalaikės, vidutinės trukmės ir ilgalaikės politinės rekomendacijos, kuriomis siekiama stiprinti konkurencingumą pasaulio mastu ir skatinti užimtumą, tuo pačiu darant pažangą saugos ir aplinkosauginio veiksmingumo srityje ir siūlant vartotojams prieinamas kainas.

               (3)

               Komunikate „2020 m. EUROPA. Pažangaus, tvaraus ir integracinio augimo strategija“ (1) Komisija pateikė pasiūlymų modernizuoti transporto sektorių, pasiekti, kad jame būtų išskiriama kuo mažiau anglies dioksido ir skatinti naujas technologijas, įskaitant elektrinius automobilius. Pavyzdine iniciatyva „Globalizacijos erai pritaikyta pramonės politika“ siekiama formuoti tokią pramonės politiką, kuri sudarytų palankiausias sąlygas Europoje diegti ir plėtoti stiprios, konkurencingos ir įvairiapusiškos pramonės bazę ir remtų tvarumą, skatindama gamybos sektorius pereiti prie didesnio energijos ir išteklių veiksmingumo politikos. ES pavyzdine iniciatyva „Tausiai išteklius naudojanti Europa“ bus raginama imtis įvairių infrastruktūros priemonių, pavyzdžiui, diegti elektrinio mobilumo infrastruktūrų tinklą, imtis pažangaus eismo valdymo ir visų svarbiausia, skatinti naujas technologijas, įskaitant elektrinius ir hibridinius automobilius.

               (4)

               Komisijos komunikate „Europos netaršių ir efektyviai energiją vartojančių transporto priemonių strategija“ (2) apibrėžiami trumpalaikiai ir ilgalaikiai tikslai remti mokslinius tyrimus ir inovacijas, ieškoti elektros energijos gamybos ir skirstymo būdų, didinti užimtumą ir skatinti vartotojus dažniau įsigyti ekologiškas transporto priemones.

               (5)

               Todėl būtina įsteigti CARS 21 pagrįstą Europos Sąjungos automobilių pramonės konkurencingumo ir tvaraus augimo ekspertų grupę ir apibrėžti jos užduotis ir struktūrą.

               (6)

               Grupė turėtų padėti nustatyti Europos Sąjungos automobilių pramonės konkurencingumą ir tvarų augimą skatinančias politikos kryptis ir priemones, kurias įgyvendins Europos Sąjungos ir nacionalinio lygmens institucijos ir kitos suinteresuotosios šalys.

               (7)

               Grupę turėtų sudaryti Europos Parlamento, Komisijos, valstybių narių ir pramonės bei pilietinės visuomenės atstovai, įskaitant vartotojų, profesinių sąjungų ir nevyriausybinių organizacijų atstovus.

               (8)

               Reikėtų nustatyti grupės nariams taikomas informacijos atskleidimo taisykles, kurios neprieštarautų Komisijos saugumo taisyklėms, išdėstytoms 2001 m. lapkričio 29 d. Komisijos sprendimo 2001/844/EB, EAPB, Euratomas, iš dalies keičiančio jos darbo tvarkos taisykles (3), priede.

               (9)

               Asmens duomenys turėtų būti tvarkomi pagal 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (4) nuostatas.

               (10)

               Tikslinga nustatyti šio sprendimo taikymo laikotarpį. Vėliau Komisija apsvarstys, ar reikėtų jį pratęsti,

         NUSPRENDĖ:
   1 straipsnis
   Grupė
   Europos Sąjungos automobilių pramonės konkurencingumo ir tvaraus augimo aukšto lygio darbo grupė, anksčiau neoficialiai egzistavusi pavadinimu CARS 21 (Konkurencingos automobilių pramonės reglamentavimo sistema 21-ajame amžiuje) (toliau – grupė), atnaujina savo veiklą.
   2 straipsnis
   Užduotys
   Grupės užduotys:

               1)

               padėti Komisijai su automobilių pramonės konkurencingumu ir tvariu augimu susijusiais klausimais;

               2)

               atlikti ekonominę ir statistinę automobilių pramonės struktūrinius pokyčius lemiančių veiksnių bei kitų veiksnių, kurie daro įtaką Europos Sąjungos automobilių pramonės konkurencingumui, analizę;

               3)

               siekiant išlaikyti konkurencingą ir tvarią Europos Sąjungos automobilių pramonę, padėti Komisijai įgyvendinti strategijoje „EUROPA 2020“ išdėstytą politiką, pavyzdinę iniciatyvą „Tausiai išteklius naudojanti Europa“, pavyzdinę iniciatyvą „Globalizacijos erai pritaikyta pramonės politika“ ir komunikatą „Europos netaršių ir efektyviai energiją vartojančių transporto priemonių strategija“, COM(2010) 186;

               4)

               prisidėti siekiant užtikrinti sklandų ir darnų ekonominį ir socialinį perėjimą, siekiant iš anksto aktyviai numatyti ir valdyti restruktūrizavimo procesą, gebėjimų paklausą ir susijusių kvalifikacijų poreikius, taip pat atsižvelgiant į programos „Europos partnerystė – rengiantis pokyčiams automobilių pramonėje“ rezultatus;

               5)

               parengti konkrečias šio sektoriaus politikos rekomendacijas, skirtas politikos formuotojams Europos Sąjungos ir nacionaliniu lygmenimis, pramonei ir pilietinės visuomenės organizacijoms;

               6)

               parengti gero elgesio kodeksą, siekiant didinti vertikaliuosius susitarimus pasirašiusių šalių prekybinių bei sutartinių santykių skaidrumą variklinių transporto priemonių sektoriuje;

               7)

               patarti su Komisijos strategijos „2020 m. EUROPA. Pažangaus, tvaraus ir integracinio augimo strategija“ įgyvendinimu susijusiais konkrečiais klausimais.

         3 straipsnis
   Narystė. Narių skyrimas
   1.   Grupę sudaro ne daugiau kaip 40 narių.
   2.   Nariai skiriami kaip individualūs asmenys. Kiekvienas narys skiria asmeninį atstovą į nuolatinį parengiamąjį pogrupį (toliau – parengiamasis pogrupis).
   3.   Narius iš aukšto lygio suinteresuotųjų šalių, kompetentingų ir užimančių atsakingas pareigas su ES automobilių pramonės konkurencingumu ir tvariu augimu susijusiose srityse, asmenų paskiria Komisija. Grupė sudaroma taip, kad joje būtų proporcingai atstovaujama įvairioms suinteresuotosioms šalims. Grupę sudaro Europos Parlamento, Komisijos, valstybių narių, pramonės vertės grandinės veikėjų, profesinių sąjungų ir pilietinės visuomenės atstovai, įskaitant nevyriausybines organizacijas ir vartotojus.
   4.   Nariai skiriami dviejų metų laikotarpiui. Jie eina savo pareigas, kol į jų vietą nepaskiriami kiti nariai, arba iki savo kadencijos pabaigos. Jie gali būti paskirti kitai kadencijai.
   5.   Nariai, kurie nebegali veiksmingai dalyvauti grupės svarstymuose, atsistatydina arba nesilaiko Sutarties 339 straipsnyje nustatytų sąlygų, gali būti pakeisti kitais nariais iki jų kadencijos pabaigos.
   6.   Paskirtų asmenų pavardės skelbiamos Komisijos ekspertų grupių ir kitų panašių subjektų registre (toliau – registras).
   7.   Asmens duomenys kaupiami, tvarkomi ir skelbiami pagal Reglamentą (EB) Nr. 45/2001.
   4 straipsnis
   Darbo tvarka
   1.   Grupei pirmininkauja Komisijos atstovas.
   2.   Parengiamasis pogrupis parengia diskusijas, pozicijų dokumentus ir rekomendacijas imtis tam tikrų veiksmų ir (arba) politikos priemonių, kuriuos grupė rekomenduoja. Tuo tikslu jis glaudžiai bendradarbiauja su Komisijos tarnybomis.
   3.   Komisijos tarnyboms sutikus, su grupės užduotimis susijusiems specifiniams klausimams nagrinėti pagal grupės nustatytus įgaliojimus, be parengiamojo pogrupio, grupė gali sudaryti darbo grupes. Tokios darbo grupės baigia veiklą, kai tik įvykdo joms pavestą užduotį.
   4.   Komisijos atstovas ad hoc pagrindu gali prašyti grupei nepriklausančių ekspertų arba stebėtojų, kompetentingų tam tikru į darbotvarkę įtrauktu klausimu, dalyvauti parengiamojo pogrupio arba darbo grupių darbe. Be to, Komisijos atstovas asmenims, organizacijoms (kaip apibrėžta ekspertų grupių horizontaliųjų taisyklių 8 taisyklės 3 dalyje), ES agentūroms ir narystės siekiančioms šalims gali suteikti stebėtojo statusą.
   5.   Ekspertų grupių nariai ir jų atstovai, taip pat kviestiniai ekspertai ir stebėtojai laikosi Sutartyse ir jų įgyvendinimo taisyklėse nustatytų profesinės paslapties įsipareigojimų, taip pat Komisijos saugumo taisyklių dėl ES įslaptintos informacijos apsaugos, kurių tekstas pateikiamas Komisijos sprendimo 2001/844/EB, EAPB, Euratomas, priede. Jei jie nesilaiko šių įpareigojimų, Komisija gali imtis visų reikiamų priemonių.
   6.   Dalyvaujant grupės, ad hoc grupės arba pogrupio svarstymuose ar darbe gauta informacija neatskleidžiama, jei Komisija mano, kad ji yra konfidencialaus pobūdžio.
   7.   Grupės, parengiamojo pogrupio ir darbo grupių posėdžiai rengiami Komisijos patalpose. Komisija teikia sekretoriato paslaugas. Grupės, parengiamojo pogrupio ir darbo grupių posėdžiuose gali dalyvauti kiti suinteresuoti Komisijos pareigūnai.
   8.   Vadovaudamasi standartinėmis Komisijos priimtomis darbo tvarkos taisyklėmis (5), grupė priima savo darbo tvarkos taisykles.
   9.   Komisija skelbia svarbią informaciją apie grupės veiklą, tą informaciją pateikdama registre arba pateikdama nuorodą iš registro į specialią interneto svetainę. Galutinė ataskaita skelbiama netrukus po paskutinio grupės posėdžio.
   5 straipsnis
   Su posėdžiais susijusios išlaidos
   1.   Grupės veikloje dalyvaujantiems asmenims už jų teikiamas paslaugas neatlyginama.
   2.   Dalyvaujančių asmenų patirtas su grupės veikla susijusias kelionės ir pragyvenimo išlaidas atlygina Komisija pagal Komisijai galiojančias nuostatas.
   3.   Šios išlaidos kompensuojamos neviršijant pagal metinę išteklių skyrimo procedūrą skirtų asignavimų.
   6 straipsnis
   Taikymas
   Šis sprendimas taikomas iki 2012 m. spalio 14 d.

      Priimta Briuselyje 2010 m. spalio 14 d.

            Komisijos vardu

         Antonio TAJANI

            Pirmininko pavaduotojas

      (1)  COM(2010) 2020.

      (2)  COM(2010) 186.

      (3)  OL L 317, 2001 12 3, p. 1.

      (4)  OL L 8, 2001 1 12, p. 1.

      (5)  OL L 55/61, 2010 3 5, p. 61.